REGLEMENTAREA CONTROLULUI DE SUBSIDIARITATE ÎN CADRUL PARLAMENTELOR NAŢIONALE DIN STATE MEMBRE UE


REGLEMENTAREA CONTROLULUI DE SUBSIDIARITATE ÎN CADRUL PARLAMENTELOR NAŢIONALE DIN STATE MEMBRE UE



ABSTRACT

Tratatul de la Lisabona consolidează rolul parlamentelor naţionale în construcţia europeană şi le atribuie, pentru prima oară, un rol clar în afacerile europene, distinct de cel al guvernelor statelor membre. Astfel, conform art.12, « Parlamentele naţionale contribuie în mod activ la buna funcţionare a Uniunii : 
a) prin faptul că sunt informate de către instituţiile Uniunii şi prin primirea de notificări privind proiectele de acte legislative ale Uniunii, în conformitate cu Protocolul privind rolul parlamentelor naţionale în cadrul Uniunii Europene;

b) prin respectarea principiului subsidiarităţii, în conformitate cu procedurile prevăzute în Protocolul privind aplicarea principiilor subsidiarităţii şi proporţionalităţii;

c) prin participarea, în cadrul spaţiului de libertate, securitate şi justiţie, la mecanismele de evaluare a punerii în aplicare a politicilor Uniunii în acest spaţiu, în conformitate cu articolul 70 din Tratatul privind funcţionarea Uniunii Europene, şi prin implicarea în controlul politic al Europol şi în evaluarea activităţilor Eurojust, în conformitate cu articolele 88 şi 85 din respectivul Tratat;

(d) prin participarea la procedurile de revizuire a Tratatelor, în conformitate cu articolul 48 din prezentul Tratat;

(e) prin faptul că sunt informate cu privire la cererile de aderare la Uniune, în conformitate cu articolul 49 din prezentul Tratat;

(f) prin participarea la cooperarea interparlamentară dintre parlamentele naţionale şi Parlamentul European, în conformitate cu Protocolul privind rolul parlamentelor naţionale în cadrul Uniunii Europene.”


Art.5 din Tratatul privind Uniunea Europeană reglementează principiile fundamentale ale puterii europene: principiul atribuirii, izvor al competenţelor Uniunii şi principiile subsidiarităţii şi proporţionalităţii, principii călăuzitoare în exercitarea competenţelor :

« 1. Delimitarea competenţelor Uniunii este guvernată de principiul atribuirii. Exercitarea acestor competenţe este reglementată de principiile subsidiarităţii şi proporţionalităţii.

2. În temeiul principiului atribuirii, Uniunea acţionează numai în limitele care i-au fost atribuite de statele membre prin tratate pentru realizarea obiectivelor stabilite prin aceste tratate. Orice competenţă care nu este atribuită Uniunii prin tratate aparţine statelor membre.

3. În temeiul principiului subsidiarităţii, în domeniile care nu sunt de competenţa sa exclusivă, Uniunea intervine numai dacă şi în măsura în care obiectivele acţiunii preconizate nu pot fi realizate în mod satisfăcător de statele membre nici la nivel central, nici la nivel regional şi local, dar datorită dimensiunilor şi efectelor acţiunii preconizate, pot fi realizate mai bine la nivelul Uniunii.

Instituţiile Uniunii aplică principiul subsidiarităţii în conformitate cu Protocolul privind aplicarea principiilor subsidiarităţii şi proporţionalităţii. Parlamentele naţionale asigură respectarea principiului subsidiarităţii în conformitate cu procedura prevăzută în respectivul protocol.

4. În temeiul principiului proporţionalităţii, acţiunea Uniunii, în conţinut şi formă, nu depăşeşte ceea ce este necesar pentru realizarea obiectivelor tratatelor.

Instituţiile Uniunii aplică principiul proporţionalităţii în conformitate cu Protocolul privind aplicarea principiilor subsidiarităţii şi proporţionalităţii. »


Lucrarea prezintă aspecte privind aplicarea principiului subsidiarităţii, precum şi cadrul legal al procedurii de adoptare a avizului motivat în parlamentele naţionale ale unor state membre UE.

I. ASPECTE PRIVIND APLICAREA PRINCIPIULUI SUBSIDIARITĂŢII
Subsidiaritatea este principiul director care guvernează stabilirea liniei de demarcaţie între competenţele statelor membre şi competenţele UE, în timp ce proporţionalitatea guvernează modul în care Uniunea îşi exercită competenţele (atât cele exclusive, cât şi cele partajate) ; în conformitate cu Tratatul privind Uniunea Europeană, conţinutul şi forma acţiunii Uniunii nu trebuie să depăşească ceea ce este necesar pentru realizarea obiectivelor tratatelor.
Articolele 2-6 din Tratatul privind funcţionarea Uniunii Europene reglementează repartizarea competenţelor între Uniunea Europeană şi statele membre, definesc categoriile de competenţe ale Uniunii şi ale statelor membre - competenţe exclusive (în virtutea cărora numai Uniunea poate legifera); competenţe partajate (între Uniune şi statele membre în anumite domenii);  competenţe de sprijinire (sprijinirea, coordonarea sau suplimentarea acţiunii statelor membre de către Uniune) - şi enumeră domeniile care fac obiectul acestor tipuri de competenţă. 
Principiul subsidiarităţii se aplică numai în domeniile partajate între Uniune şi statele membre. În acest sens, art.4 prevede:
“1) Competenţa Uniunii este partajată cu statele membre în cazul în care tratatele îi atribuie o competenţă care nu se referă la domeniile menţionate la articolele 3 şi 6.
2) Competenţele partajate între Uniune şi statele membre se aplică următoarelor domenii principale:

a. piaţa internă;

b. politica socială, pentru aspectele definite în prezentul tratat;

c. coeziunea economică, socială şi teritorială;

d. agricultura şi pescuitul, cu excepţia conservării resurselor biologice ale mării;

e. mediul;

f. protecţia consumatorilor;

g. transporturile;

h. reţelele transeuropene;

i. energia;

j. spaţiul de libertate, securitate şi justiţie;

k. obiectivele comune de securitate în materie de sănătate publică, pentru aspectele definite în prezentul tratat.

3) În domeniile cercetării, dezvoltării tehnologice şi spaţiului, Uniunea dispune de competenţa desfăşurării de acţiuni, îndeosebi pentru definirea şi punerea în aplicare a programelor, fără ca exercitarea acestei competenţe să poată avea ca efect împiedicarea exercitării, de către statele membre, a propriilor competenţe. 

4) În domeniile cooperării pentru dezvoltare şi ajutorului umanitar, Uniunea dispune de competenţa desfăşurării de acţiuni şi a unei politici comune, fără ca exercitarea acestei competenţe să poată avea ca efect împiedicarea exercitării, de către statele membre, a propriilor competenţe. “

Toate proiectele de acte legislative şi non-legislative ale instituţiilor europene iniţiatoare se transmit parlamentelor naţionale. Termenul de „proiect de act legislativ” desemnează propunerile Comisiei, iniţiativele unui grup de state membre, iniţiativele Parlamentului European, cererile Curţii de Justiţie, recomandările Băncii Centrale Europene şi cererile Băncii Europene de Investiţii privind adoptarea unui act legislativ.
Mecanismul de control al subsidiarităţii consolidează rolul parlamentelor naţionale în examinarea proiectelor de acte normative europene şi le conferă dreptul de a emite avize motivate în cazul încălcării principiului subsidiarităţii.

În acest sens, art.6 din Protocolul nr.2 al Tratatului privind Uniunea Europeană şi Tratatului privind funcţionarea Uniunii Europene prevede următoarele: 

„În termen de 8 săptămâni de la data transmiterii unui proiect de act legislativ în limbile oficiale ale Uniunii, orice parlament naţional sau orice cameră a unui parlament naţional poate adresa preşedintelui Parlamentului European, al Consiliului şi, respectiv, al Comisiei, un aviz motivat în care să expună motivele pentru care consideră că proiectul în cauză nu este conform cu principiul subsidiarităţii. După caz, fiecărui parlament naţional sau fiecărei camere a unui parlament naţional îi revine sarcina de a consulta parlamentele regionale cu competenţe legislative.

În cazul în care proiectul de act legislativ în cauză este emis de un grup de state membre, preşedintele Consiliului transmite avizul guvernelor respectivelor state membre.

În cazul în care proiectul de act legislativ este iniţiat de Curtea de Justiţie, de Banca Centrală Europeană sau de Banca Europeană de Investiţii, preşedintele Consiliului transmite avizul instituţiei sau organului în cauză.”


 ▪ Mecanismul de avertizare timpurie (controlul politic ex ante) 
Orice proiect de act european transmis parlamentelor naţionale se motivează în raport cu principiul subsidiarităţii. Orice proiect este însoţit fişa de subsidiaritate, care conţine elemente privind: justificarea adoptării propunerii legislative; baza juridică; necesitatea acţiunii la nivel european; impactul normativ şi financiar pentru statele membre, regiunile şi colectivităţile locale; indicatorii calitativi şi cantitativi. 

Procedura cartonaşului galben
În termen de 8 săptămâni de la data transmiterii unui proiect de act legislativ, orice parlament naţional/cameră legislativă poate adresa Preşedinţilor Parlamentului European, al Consiliului şi, respectiv, al Comisiei un aviz motivat în care prezintă motivele pentru care consideră că proiectul în cauză nu este conform cu principiul subsidiarităţii.
Dacă avizele motivate privind nerespectarea de către un proiect legislativ a principiului subsidiarităţii reprezintă cel puţin 1/3 din totalul voturilor atribuite parlamentelor naţionale, proiectul trebuie reexaminat; pragul este de 1/4 în cazul unui proiect legislativ referitor la spaţiul de libertate, securitate şi justiţie.

În urma reexaminării, Comisia sau, după caz, grupul de state membre, Parlamentul European, Curtea de Justiţie, Banca Centrală Europeană sau Banca Europeană de Investiţii pot hotărî menţinerea, modificarea sau retragerea proiectului.  Decizia trebuie motivată.
Procedura cartonaşului portocaliu

Devine aplicabilă dacă, în cadrul procedurii legislative ordinare, avizele motivate privind nerespectarea de către un proiect de act legislativ a principiului subsidiarităţii reprezintă majoritatea simplă a voturilor atribuite parlamentelor naţionale. Comisia poate decide menţinerea, modificarea sau retragerea proiectului legislativ. În cazul în care decide menţinerea proiectului, Comisia trebuie să justifice, printr-un aviz motivat, motivele pentru care consideră că proiectul este conform cu principiul subsidiarităţii. Avizul motivat al Comisiei, precum şi avizele motivate ale parlamentelor naţionale, se transmit organelor legislative ale Uniunii (Parlamentul European şi Consiliul), pentru a putea fi luate în considerare în cadrul procedurii de examinare.
Înainte de încheierea primei lecturi, organele legislative analizează compatibilitatea proiectului legislativ cu principiul subsidiarităţii, luând în considerare motivele invocate şi împărtăşite de majoritatea parlamentelor naţionale, precum şi avizul motivat al Comisiei;

În cazul în care, cu o majoritate de 55 % a membrilor Consiliului sau cu majoritatea voturilor membrilor Parlamentul European, se consideră că proiectul legislativ nu este compatibil cu principiul subsidiarităţii, acesta nu va mai fi examinat.
▪ Recursul în faţa Curţii de Justiţie a UE (controlul juridic ex post). În conformitate cu art.263 din TFUE, Curtea de Justiţie a Uniunii Europene are competenţa „de a controla legalitatea actelor legislative, a actelor Consiliului, ale Comisiei şi ale băncii Centrale Europene, altele decât recomandările şi avizele, şi a actelor Parlamentului European şi ale Consiliului European menite să producă efecte juridice faţă de terţi. (…)”
Curtea de Justiţie a Uniunii Europene soluţionează acţiunile referitoare la încălcarea principiului subsidiarităţii de către un act legislativ al UE, formulate de statele membre sau transmise de acestea în conformitate cu dreptul intern.
Conform art.8 din Protocolul nr.2 al Tratatului privind Uniunea Europeană şi Tratatului privind funcţionarea Uniunii Europene „Curtea de Justiţie a Uniunii Europene este competentă să se pronunţe cu privire la acţiunile referitoare la încălcarea principiului subsidiarităţii de către un act legislativ, formulate, în conformitate cu normele prevăzute la art.263 din Tratatul privind funcţionarea Uniunii Europene, de un stat membru sau transmise de acesta în conformitate cu dreptul său intern în numele parlamentului său naţional sau al unei camere a acestuia.

În conformitate cu normele prevăzute la articolul menţionat, astfel de acţiuni pot fi formulate şi de Comitetul Regiunilor împotriva actelor legislative în vederea adoptării cărora Tratatul privind funcţionarea Uniunii Europene prevede consultarea respectivului comitet.”
II. AVIZUL MOTIVAT. CADRU LEGAL ŞI PROCEDURĂ INTERNĂ ÎN PARLAMENTE NAŢIONALE DIN STATE MEMBRE UE 

AUSTRIA
Consiliul Naţional
1. Cadru legal
Constituţie
 (art. 23. e şi 23. f) 
„Art.23.e
1. Membrul competent al Guvernului federal transmite imediat Consiliului Naţional şi Consiliului Federal, pentru aviz, toate proiectele legislative ale Uniunii Europene.

2. În cazul în care membrul competent al Guvernului federal are avizul Consiliului Naţional asupra unui proiect legislativ al Uniunii Europene care urmează a fi adoptat printr-o lege federală sau care vizează emiterea unui act juridic direct aplicabil referitor la aspecte care trebuie reglementate de legislaţia federală, acesta are obligaţia de a respecta avizul în cadrul negocierilor şi al votului din cadrul Uniunii Europene. Abaterea (de la aviz) este permisă numai pentru motive imperative de politică externă şi de integrare.

3. Dacă membrul competent al Guvernului federal doreşte să se abată de la avizul Consiliului Naţional prevăzut de dispoziţiile paragrafului 2, Consiliul Naţional va fi sesizat din nou. Dacă proiectul legislativ al Uniunii Europene implică modificarea Legii constituţionale federale, abaterea este permisă, indiferent de situaţie, numai în cazul în care Consiliul Naţional nu o dezbate în perioada prevăzută. 

4. În cazul în care, conform paragrafului 2, Consiliul Naţional a emis un aviz, membrul competent al Guvernului federal are obligaţia de a prezenta un raport Consiliului Federal, după votul în cadrul Uniunii Europene. În cazul în care a apărut o abatere de la avizul Consiliului Naţional, membrul competent al Guvernului federal va aduce imediat la cunoştinţa Consiliului Naţional motivele care au determinat abaterea. 

5. Competenţele Consiliului Naţional menţionate la paragrafele 1-4 revin, în principiu, Comisiei Principale. Dispoziţii detaliate corespunzătoare se stabilesc prin Legea federală privind Regulamentul Consiliului Naţional. Cu această ocazie, se vor stabili competenţele subcomisiei permanente ale Comisiei Principale pentru examinarea proiectelor legislative ale Uniunii Europene şi competenţele care aparţin exclusiv Consiliului Naţional în conformitate cu paragrafele 1-4. Dispoziţiile art.55, paragraful 2 sunt aplicabile şi subcomisiei permanente. 

6. Dacă membrul competent al Guvernului federal are avizul Consiliului Federal asupra unui proiect legislativ al Uniunii Europene care, în mod imperativ, trebuie implementat prin Lege constituţională federală şi care, conform art.44, paragraf 2, necesită acordul Consiliului Federal, membrul în cauză are obligaţia de a respecta avizul respectiv în negocierile şi votul din cadrul Uniunii Europene. Abaterea este permisă numai pentru motive imperative de politică externă şi de integrare. Competenţele Consiliului Federal prevăzute la paragraful 1 şi la acest paragraf se stabilesc în detaliu prin Regulamentul Consiliului Federal. Cu această ocazie, se vor stabili competenţele comisiei special desemnate pentru a examina proiectele legislative ale UE în locul Consiliului Federal şi competenţele care aparţin exclusiv Consiliului Federal în conformitate cu paragraful 1 şi cu acest paragraf. 

Art.23.f

1. Austria participă la politica externă şi de securitate comună a Uniunii Europene în baza Titlului V al Tratatului privind Uniunea Europeană, aşa cum a fost modificat de Tratatul de la Nisa. Aceasta include participarea la acţiunile prevăzute de art.17, paragraf 2 al Tratatului, precum şi la măsurile prin care relaţiile economice cu unul sau mai multe state terţe sunt suspendate, limitate sau complet încetate. În mod corespunzător, articolul 50, paragraf 4 se aplică rezoluţiilor Consiliului European privind apărare comună.

2. Articolul 23.e, paragrafele 2-5 au aplicabilitate pentru votul în cadrul politicii externe şi de securitate comună a Uniunii Europene în baza Titlului V şi a cooperării poliţieneşti şi judiciare în materie penală în baza Titlului VI al Tratatului privind Uniunea Europeană, aşa cum a fost modificat de Tratatul de la Nisa.

3. Votul asupra deciziilor privind operaţiunile de menţinere a păcii şi operaţiunile forţelor de luptă în managementul crizelor, inclusiv al celor de menţinere a păcii, precum şi asupra deciziilor prevăzute la art.17 din Tratatul privind Uniunea Europeană, aşa cum a fost amendat de Tratatul de la Nisa, privind definirea progresivă a unei politici de apărare comună necesită acordul dintre Cancelarul federal şi ministrul federal al afacerilor externe.

4. Dacă decizia ce urmează a fi adoptată presupune asumarea de către Austria a obligaţiei de a trimite unităţi sau persoane individuale, măsurile luate conform paragrafului 3 pot fi aprobate numai sub rezerva aplicării procedurii referitoare la trimiterea de unităţi sau persoane individuale în alte ţări, reglementată de legea constituţională.”

2. Proceduri interne privind avizul motivat
▪ Procedura de adoptare. Avizele motivate sunt elaborate şi adoptate de Subcomisia pentru afaceri europene. 
▪ Procedura de transmitere. Avizul motivat are forma unei scrisori semnate de Preşedintele Consiliului Naţional. Acesta se transmite electronic de Departamentul pentru coordonarea afacerilor UE. 

Consiliul Federal

1. Cadru legal
Constituţie (art. 23. e şi 23. f)
2. Proceduri interne privind avizul motivat

▪ Procedura de adoptare. Avizele sunt elaborate şi adoptate de Comisia pentru afaceri europene.
▪ Procedura de transmitere. Avizul are forma unei scrisori semnate de Preşedintele Consiliului Federal. Se transmite electronic de Departamentul pentru coordonarea afacerilor UE.

BELGIA
Camera Reprezentanţilor

1. Cadru legal
Regulamentul Camerei Reprezentanţilor
 (art.36, 37, 37-bis, 68)
“Art.36

Fără a aduce atingere dispoziţiilor art.24, alin.5, fiecare comisie permanentă înscrie pe ordinea de zi, o dată pe lună, un schimb de vederi consacrat problemelor europene aflate în competenţa sa şi care sunt pe ordinea de zi a Consiliului de miniştri al UE sau au făcut obiectul unei decizii a acestui Consiliu, precum şi rezoluţiilor care o privesc şi care au fost transmise oficial Camerei de către Parlamentul European.

Art.37

Fiecare comisie permanentă desemnează un europromotor (“europromoteur”) însărcinat cu urmărirea, în cadrul comisiei, a avizelor, propunerilor de rezoluţii, recomandărilor şi altor texte finale ale Comitetului consultativ pentru afaceri europene, precum şi a propunerilor de acte normative şi a altor documente ale Comisiei Europene care îi sunt transmise de secretariatul Comitetului.

Art.37-bis
1. Serviciile Camerei examinează propunerile legislative ale Comisiei Europene şi alte texte ale instituţiilor europene; acestea redactează din proprie iniţiativă, la solicitarea preşedintelui sau a 1/3 din membrii unei comisii permanente sau la solicitarea Preşedintelui Camerei, o notă privind, între altele, respectarea principiilor subsidiarităţii şi proporţionalităţii.

2. Aceste note sunt transmise membrilor comisiei permanente competente şi membrilor Comitetului consultativ pentru afaceri europene.

3. Orice membru poate solicita înscrierea acestor note pe ordinea de zi a comisiei.

4. La solicitarea a minimum 1/3 din numărul membrilor, comisia permanentă competentă însărcinează europromotorul să formuleze, în termenul stabilit de comisie, un proiect de aviz privind, între altele, respectarea principiilor subsidiarităţii şi proporţionalităţii.

5. Comisia adoptă un aviz, care este tipărit şi distribuit ca document parlamentar. Cu excepţia cazului în care 1/3 din numărul membrilor comisiei solicită ca avizul să fie înscris pe ordinea de zi a şedinţei plenului, avizul este imediat transmis instituţiilor europene competente, precum şi Guvernului federal. Dacă nu s-a solicitat înscrierea pe ordinea de zi a şedinţei plenului, avizul comisiei este considerat ca fiind avizul Camerei.”
“Art.68
I. Comitetul consultativ pentru afaceri europene al Camerei Reprezentanţilor
1. La începutul fiecărei legislaturi, Camera numeşte un Comitet consultativ pentru afaceri europene, format din 10 deputaţi, inclusiv preşedintele, şi din 10 membri ai Parlamentului European aleşi în Belgia.

Membrii Camerei sunt numiţi de Adunare. Ceilalţi membri sunt desemnaţi de membrii Parlamentului European aleşi în Belgia pe baza principiului reprezentării proporţionale.

2. Preşedinţia Comitetului este asigurată de Preşedintele Camerei Reprezentanţilor sau de vicepreşedintele Camerei desemnat de acesta.

3.  Misiunea Comitetului constă în examinarea ansamblului aspectelor legate de construcţia europeană.

4. Lucrările Comitetului se pot încheia prin avize, propuneri de rezoluţii, recomandări sau alte texte finale, prezentate, după caz, direct şedinţei plenului sau comisiei care a formulat solicitarea.

5. Comitetul se poate reuni în mod valabil, indiferent de numărul membrilor prezenţi. Pentru voturi, se calculează majoritatea din numărul total al membrilor. În limitele atribuţiilor prevăzute de prezentul articol, Comitetul organizează activităţile şi deliberează conform dispoziţiilor aplicabile comisiilor permanente.

II. Comitetul consultativ federal pentru afaceri europene
1. La începutul fiecărei legislaturi, în comun cu Senatul, se poate constitui Comitetul consultativ federal pentru afacerile europene. Acesta este format din Comitetul Camerei şi din 10 senatori.

2. Preşedintele Comitetului Camerei şi un membru al Senatului asigură alternativ, în fiecare legislatură, preşedinţia Comitetului federal.

Primul vicepreşedinte este un membru al celeilalte Camere, iar cel de-al doilea vicepreşedinte este un membru al Parlamentului European.

3. Comitetul federal îşi organizează activitatea şi deliberează conform dispoziţiilor articolului 68.I.”

2. Proceduri interne privind avizul motivat

▪ Procedura de adoptare. Avizele sunt elaborate de Grupul de lucru pentru analiza documentelor UE,  structură administrativă din cadrul Departamentului pentru afaceri europene.

Avizele se transmit şi se adoptă de către comisiile de specialitat competente  din cadrul Camerei.

Uneori, dacă 1/3 din membrii comisiei de specialitate competente consideră necesar, avizele se adoptă de plen.

▪ Procedura de transmitere. Avizul are forma unui raport, semnat de raportorul şi de preşedintele comisiei. 
Senat
1. Cadru legal
Regulamentul Senatului
 (art.85) 
(Deşi menţionat, art.85 nu conţine dispoziţii referitoare la subsidiaritate, ci numai la Comisia federală consultativă pentru afaceri europene. Comisia pentru afaceri instituţionale a Senatului a fost însărcinată cu elaborarea rezoluţiei de revizuire a Constituţiei vizând inserarea unui nou articol referitor la conferirea către parlamentul naţional şi parlamentele regionale a competenţei controlului de subsidiaritate.)
“Art.85

După fiecare reînnoire a Senatului, Adunarea desemnează pentru durata legislaturii, 10 membri care vor reprezenta Senatul în cadrul Comitetului consultativ federal pentru afaceri europene.

Pentru fiecare listă de membri plini se desemnează, în aceleaşi condiţii, un număr egal de membri supleanţi.”

2. Proceduri interne privind avizul motivat

▪ Procedura de adoptare. Avizele sunt elaborate de comisiile de specialitate competente, pe baza recomandării Delegaţiei Senatului la „Comisia federală consultativă pentru afaceri europene” şi a Serviciului juridic al Senatului.

În cazul în care au competenţă în domeniu, parlamentele regionale pot formula un aviz de subsidiaritate, în baza acordului de cooperare încheiat între adunările legislative din Belgia privind procedura subsidiarităţii şi a Declaraţiei nr.51 a Belgiei, anexată la Tratatul de la Lisabona.

Întotdeauna, avizele se  adoptă de plen.
▪ Procedura de transmitere. Avizul are forma unui raport.

BULGARIA
1. Cadru legal
Regulamentul Adunării Naţionale 
 (art.103-113)
“Capitolul 10 “Monitorizarea şi controlul parlamentar al afacerilor UE
Art.103
1. Consiliul de Miniştri prezintă Adunării Naţionale, în termen de o săptămână de la adoptare, Programul anual de participare a Republicii Bulgaria la procesul decizional al Uniunii Europene.

2.  Preşedintele Adunării Naţionale trimite Programul anual prevăzut la paragraful 1, Comisiei pentru afaceri europene şi pentru supravegherea fondurilor europene şi altor comisii permanente. În termen de 3 săptămâni, comisiile permanente elaborează propuneri pentru Programul anual.

3. În 2 săptămâni de la expirarea termenului prevăzut la paragraful 2, luând în considerare propunerile făcute de comisiile permanente, Comisia pentru afaceri europene şi pentru supravegherea fondurilor europene propune proiectul Programului anual de lucru al Adunării Naţionale referitor la problemele Uniunii Europene. Programul anual de lucru conţine lista proiectelor legislative ale instituţiilor Uniunii Europene asupra cărora Adunarea Naţională exercită monitorizarea şi controlul. Proiectul Programului anual de lucru se dezbate şi se adoptă de Adunarea Naţională.

4. Preşedintele Adunării Naţionale trimite Consiliului de Miniştri Programul anual de lucru adoptat conform paragrafului precedent.

5. În cazul apariţiei unor noi circumstanţe, Comisia pentru afaceri europene şi pentru controlul fondurilor europene, din proprie iniţiativă sau la solicitarea unei comisii permanente, poate propune adăugarea anumitor subiecte în Programul anual de lucru al Adunării Naţionale referitor la problemele Uniunii Europene, conform procedurii prevăzute la paragraful 3.

Art.104
1. În termen de 3 săptămâni de la primirea proiectelor documentelor instituţiilor Uniunii Europene incluse în Programul anual de lucru prevăzut la art.103, paragraf 3, Consiliul de Miniştri le transmite Adunării Naţionale.

2. Proiectele documentelor prevăzute la paragraful 1 sunt însoţite de o scurtă descriere a actului, de poziţia iniţială adoptată pe baza evaluării intereselor statului şi a impactului actului asupra acestora, de o informare privind procedura de adoptare, de datele la care proiectul este supus dezbaterii de către instituţiile Uniunii Europene şi de alte informaţii relevante.

3. Dacă apar situaţii care impun amendarea poziţiei iniţiale a Bulgariei, Consiliul de Miniştri informează în mod corespunzător Adunarea Naţională asupra acestor situaţii şi a modificării poziţiei.

Art.105
1.În termenul prevăzut la art.67, paragraf 1, Preşedintele Adunării Naţionale transmite proiectele legislative ale instituţiilor Uniunii Europene primite de la Consiliul de Miniştri, Comisiei pentru afaceri europene şi pentru supravegherea fondurilor europene şi altor comisii permanente ale Adunării Naţionale; documentele sunt însoţite de poziţia acestuia. Preşedintele Adunării Naţionale transmite Comisiei de relaţii externe şi de apărare documentele referitoare la problemele de politică externă sau de apărare.

2. Din proprie iniţiativă sau din iniţiativa unei comisii permanente, Comisia pentru afaceri europene şi pentru supravegherea fondurilor europene poate impune rezerva Adunării Naţionale asupra proiectelor legislative ale Uniunii Europene, rezervă inclusă în Programul anual de lucru conform art.103, paragraf 3. Rezerva Adunării Naţionale implică obligaţia Consiliului de Miniştri de a nu lua o poziţie în cadrul Consiliului European până la adoptarea deciziei finale de către Adunarea Naţională.
Art.106
1. După primirea rapoartelor celorlalte comisii permanente, Comisia pentru afaceri europene şi pentru supravegherea fondurilor europene dezbate proiectele legislative ale instituţiilor Uniunii Europene şi poziţiile asupra acestora.

2. Adunarea Naţională hotărăşte asupra aplicării principiului subsidiarităţii în proiectele legislative ale instituţiilor Uniunii Europene incluse spre examinare în Programul anual de lucru.

3. Dacă Adunarea Naţională constată că un proiect legislativ al instituţiilor Uniunii Europene nu respectă principiul subsidiarităţii, atunci trimite poziţia sa detaliată Preşedinţilor Parlamentului European, Consiliului European şi Comisiei Europene. Poziţia Adunării Naţionale conţine argumentele potrivit cărora actul în cauză încalcă principiul subsidiarităţii.

5. La solicitarea Adunării Naţionale, Consiliul de Miniştri introduce o acţiune în faţa Curţii de Justiţie a Uniunii Europene împotriva unui act (al instituţiilor Uniunii Europene) care nu respectă principiul subsidiarităţii.

Art.107. Comisia pentru afaceri europene şi pentru supravegherea fondurilor europene elaborează un raport şi îl prezintă Preşedintelui Adunării Naţionale, care îl transmite Consiliului de Miniştri.

Art.108
1. În cazul în care un proiect legislativ al instituţiilor Uniunii Europene tratează probleme de politică externă, Comisia pentru afaceri europene se întruneşte în şedinţă comună cu Comisia de relaţii externe şi de apărare.

(2) În cazul desfăşurării şedinţelor comune, cele două comisii elaborează rapoarte comune.

Art.108.a

1. Adunarea Naţională participă la mecanismele de evaluare a politicilor Uniunii Europene în cadrul Spaţiului de libertate, securitate şi justiţie, în controlul politic asupra Europol şi în evaluarea activităţilor Eurojust.

2.  Adunarea Naţională participă la procedurile privind renegocierea Tratatelor. 

3. Adunarea Naţională examinează cererile statelor care doresc să adere la Uniunea Europeană.

4. Adunarea Naţională participă activ la cooperarea interparlamentară dintre statele membre ale Uniunii Europene.

Art.109 
Conform art.105, paragraful 4 din Constituţie, Consiliul de Miniştri prezintă Adunării Naţionale raportul privind acţiunile desfăşurate în domeniul adoptării actelor Uniunii Europene. Raportul prezintă, de asemenea, aspectele asupra cărora actul final adoptat de instituţiile Uniunii Europene conţine diferenţe faţă de poziţia adoptată de partea bulgară. 

Art.110
1. Comisia pentru afaceri europene şi pentru supravegherea fondurilor europene organizează audierea candidaţilor propuşi de Consiliul de Miniştri pentru funcţiile din cadrul instituţiilor Uniunii Europene.

2. Candidaţii prevăzuţi la paragraful 1 au obligaţia de a se prezenta în faţa Comisiei pentru afaceri europene şi pentru supravegherea fondurilor europene şi de a răspunde la întrebările adresate de membrii comisiei.

Art.111
1. Periodic, Consiliul de Miniştri prezintă Adunării Naţionale informări privind proiectele legislative ale Uniunii Europene referitoare la obligaţiile Republicii Bulgaria care rezultă din calitatea de membru al Uniunii Europene, precum şi asupra proiectelor legislative la elaborarea cărora Bulgaria participă.

2. Bilunar, între Adunarea Naţională şi Consiliul de Miniştri se desfăşoară schimburi de informaţii referitoare la actele prevăzute la paragraful 1; în mod regulat, Consiliul de Miniştri prezintă evoluţia poziţiilor asupra acestor acte.

Art.112

 Adunarea Naţională constituie şi menţine baza de date  a proiectelor legislative şi a altor documente ale instituţiilor Uniunii Europene, precum şi a poziţiilor părţii bulgare trimise Adunării Naţionale conform art.104, paragraf 2.

Art.113
1. Semestrial, la începutul preşedinţiei Uniunii Europene, Primul-ministru prezintă Adunării Naţionale raportul privind participarea Republicii Bulgaria la activitatea Uniunii Europene pe perioada preşedinţiei precedente şi obligaţiile Republicii Bulgaria pe perioada preşedinţiei în exerciţiu.

2. Înainte de reuniunile Consiliului European, Adunarea Naţională îl poate audia pe Primul-ministru asupra poziţiei Republicii Bulgaria.

3. Membrii Parlamentului European aleşi în Republica Bulgaria pot participa, fără drept de vot, la şedinţele Adunării Naţionale desfăşurate în condiţiile prevăzute la paragrafele 1 şi 2.” 

2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, cu consultarea comisiilor de specialitate. Avizele sunt adoptate de Comisia pentru afaceri europene.
▪ Procedura de transmitere. Avizul are forma unui raport şi este însoţit de o scrisoare semnată de Preşedintele Parlamentului.
CEHIA

Camera Deputaţilor

1. Cadru legal
Regulamentul Camerei Deputaţilor 
 (art.109 d-h)
Constituţie 
 (art.10 b)
▪ Regulamentul Camerei Deputaţilor
“Acţiuni determinate de încălcarea principiului subsidiarităţii de către un act al Uniunii Europene

Art.109.d

1. Comisia pentru afaceri europene sau un grup de minimum 41 de deputaţi poate propune Camerei, în scris, adoptarea unei rezoluţii privind introducerea unei acţiuni ca urmare a încălcării principiului subsidiarităţii de către un act al Uniunii Europene (denumit mai jos „proiect de acţiune”). Proiectul de acţiune trebuie să conţină formularea exactă a acţiunii pe care Camera trebuie să o soluţioneze.

2. Proiectul de acţiune se prezintă Preşedintelui Camerei cu minimum 15 zile înainte de expirarea termenului prevăzut de dreptul Uniunii Europene pentru introducerea acţiunii. Preşedintele Camerei include proiectul de acţiune prezentat în termen pe agenda următoarei şedinţe a Camerei sau, ca alternativă, poate convoca o şedinţă a Camerei în vederea dezbaterii în termen a proiectului de acţiune.

3.  Proiectul de acţiune se distribuie tuturor deputaţilor, cu cel puţin 72 de ore înainte de dezbaterea în Cameră.

Art.109.e
1.  După aprobarea proiectului de acţiune, Camera desemnează un deputat sau orice altă persoană potrivită pentru a o reprezenta în procedurile din cadrul Curţii Europene de Justiţie (numit în continuare „reprezentantul autorizat”). Autorizarea nu depinde de durata mandatului deputatului.

2. Reprezentantul autorizat are obligaţia de a respecta conţinutul acţiunii şi nu are dreptul de a retrage acţiunea.

3.  Pentru motive fundamentate, Camera poate modifica rezoluţia de autorizare.

Art.109.f 

1. Preşedintele Camerei trimite imediat Guvernului şi, spre informare, Preşedintelui Senatului, Rezoluţia Camerei privind conţinutul acţiunii.

2. Guvernul depune acţiunea, fără întârziere nejustificată, la Curtea Europeană de Justiţie.

109.g

1. Guvernul, membrii Guvernului, comisarii guvernamentali şi şefii autorităţilor administraţiei publice centrale şi ai altor autorităţi publice cooperează cu reprezentantul autorizat pentru tot ceea ce este necesar acţiunii în cadrul procedurilor.

2. În termenele şi modalităţile stabilite de comisie, reprezentantul autorizat informează Comisia pentru afaceri europene asupra desfăşurării procedurilor.

109.h

Expirarea mandatului legislativ al Camerei sau dizolvarea acesteia nu aduce atingere statutului Camerei ca parte în procedurile din faţa Curţii Europene de Justiţie şi nici statutului reprezentantului autorizat.“  

▪ Constituţie
“Art.10b

1. Guvernul informează Parlamentul, cu regularitate şi anticipat, asupra problemelor legate de obligaţiile care revin Republicii Cehia din calitatea de membră a unei organizaţii internaţionale sau a unei instituţii prevăzute la art.10 a. 

2. Camerele Parlamentului îşi exprimă opiniile asupra deciziilor acestor organizaţii internaţionale sau instituţii, în forma prevăzută de Regulamentele interne. 

3. Legea privind principiile de conduită şi relaţiile dintre cele două Camere şi în relaţiile externe poate încredinţa exercitarea competenţei Camerelor prevăzută la paragraful 2, unui organism comun al celor două Camere.” 

2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, cu consultarea comisiilor de specialitate.

Uneori, la solicitarea preşedintelui comisiei, avizele sunt adoptate de plen.
▪ Procedura de transmitere. Avizul are forma unei rezoluţii semnate de  preşedintele, raportorul şi secretarul (verificatorul) comisiei. Avizul este însoţit de o scrisoare semnată de Preşedintele Camerei.
Senat
1. Cadru legal
Regulamentul Senatului
 (art.119.p-s)
Constituţie (art.10 b)
▪ Regulamentul Senatului
“Acţiunile determinate de încălcarea principiului subsidiarităţii de un act legislativ al Uniunii Europene
Art.119.p

1. Comisia desemnată sau un grup de minimum 17 senatori pot prezenta Senatului o propunere de introducere a unei acţiuni pentru încălcarea principiului subsidiarităţii de un act legislativ conform dreptului Uniunii Europene (denumită în continuare “propunere de acţiune” – art.8 din Protocolul privind aplicarea principiilor subsidiarităţii şi proporţionalităţii). Propunerea de acţiune conţine formularea acţiunii asupra căreia Senatul urmează să se pronunţe. 

2. Propunerea de acţiune se prezintă Preşedintelui Senatului care o distribuie, fără întârziere, tuturor senatorilor şi grupurilor de senatori şi o înscrie pe ordinea de zi a următoarei şedinţe a Senatului, în aşa fel încât propunerea să fie examinată cu cel puţin 10 zile înainte de expirarea perioadei stipulată de dreptul Uniunii Europene. 

3. La dezbaterea propunerii de acţiune este întotdeauna invitat membrul cu competenţă în domeniu din cadrul Guvernului.
Art.119.q
1. După adoptarea propunerii de acţiune, Senatul autorizează un senator şi, după caz, o altă persoană potrivită, să reprezinte Senatul în procedurile din faţa Curţii Europene de Justiţie.

2. Senatul poate modifica rezoluţia privind autorizarea reprezentantului său, dacă există motive pentru o astfel de modificare.

Art.119.r

1. Preşedintele Senatului transmite Guvernului, fără întârziere, rezoluţia Senatului de adoptare a propunerii de acţiune, împreună cu formularea acţiunii, cel târziu cu 3 zile lucrătoare înainte de expirarea termenului prevăzut de dreptul Uniunii Europene; Guvernul o transmite Curţii Europene de Justiţie, respectând condiţia termenului.

2. De asemenea, Preşedintele Senatului trimite rezoluţia şi formularea acţiunii prevăzute la paragraful 1, Preşedintelui Camerei Deputaţilor şi Agentului guvernamental care reprezintă Republica Cehia în faţa Curţii Europene de Justiţie.

Art.119.s

Agentul guvernamental care reprezintă Republica Cehia în faţa Curţii Europene de Justiţie va coopera cu persoanele autorizate să reprezinte Senatul prevăzute la art.119.q, pentru tot ceea ce este necesar pe parcursul desfăşurării acţiunii în cadrul procedurilor; totuşi, relaţia acestora cu Guvernul şi opinia acestuia asupra subiectului procedurilor rămân neschimbate.”
2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene.
Întotdeauna, avizele sunt adoptate de plen.
▪ Procedura de transmitere. Avizul are forma unei rezoluţii semnate de Preşedintele şi Secretarul (verificatorul) Senatului.

Avizul este însoţit de o scrisoare semnată de Preşedintele Senatului.

CIPRU

1. Cadru legal

Regulamentul Parlamentului nu conţine dispoziţii privind procedura de control al subsidiarităţii.
2. Proceduri interne privind avizul motivat

▪ Procedura de adoptare. Avizele sunt elaborate şi adoptate de Comisia pentru afaceri europene.
▪ Procedura de transmitere. Avizul are forma unui raport.
Danemarca
1. Cadru legal
Regulamentul Comisiei pentru afaceri europene
 (Art.148-152 conţin dispoziţii referitoare la procedura controlului subsidiarităţii) 
2. Proceduri interne privind avizul motivat

▪ Procedura de adoptare. Proiectele preliminare ale avizelor sunt elaborate de comisia de specialitate. Avizele sunt finalizate şi adoptate de Comisia pentru afaceri europene.
În cazul unei divergenţe de opinie, avizele se adoptă după şedinţa comună a celor două comisii.

▪ Procedura de transmitere. Avizul are forma unei scrisori semnate de preşedintele Comisiei pentru afaceri europene.

ESTONIA
1. Cadru legal
Legea privind Regulamentul şi Normele interne ale Parlamentului 

“Capitolul 181. Procedura legislativă pentru afacerile Uniunii Europene
& 1526. Procedura legislativă de elaborare a Rezoluţiei Parlamentului privind avizul motivat pentru un proiect legislativ al Uniunii Europene care nu respectă principiul subsidiarităţii
1. Comisia pentru afacerile UE poate prezenta un proiect de rezoluţie a Parlamentului conţinând avizul motivat pentru un proiect legislativ al UE care încalcă principiul subsidiarităţii, conform Protocolului privind aplicarea principiilor subsidiarităţii şi proporţionalităţii anexat Tratatului privind Uniunea Europeană şi Tratatului privind funcţionarea Uniunii Europene. 

2. După introducerea proiectului de rezoluţie în procedura legislativă, Consiliul Parlamentului stabileşte un termen pentru depunerea moţiunilor de amendare a acestuia. Moţiunile de amendare pot fi depuse de comisiile permanente şi de facţiuni. Comisia pentru afacerile UE este comisia conducătoare a proiectului de rezoluţie.

3. Opinia Guvernului Republicii este prezentată Comisiei conducătoare. 
4. Un reprezentant al Comisiei pentru afacerile UE prezintă un raport cu ocazia citirii proiectului de rezoluţie. Parlamentarii pot adresa reprezentantului Comisiei două întrebări orale. 
5. După citirea proiectului de rezoluţie are loc o dezbatere în cursul căreia reprezentanţii comisiilor permanente şi ai facţiunilor îşi prezintă comentariile.
6. Dacă se depun moţiuni de amendare a proiectului de rezoluţie, moţiunile sunt supuse la vot conform prevederilor art.106 din prezenta lege. Apoi, proiectul de rezoluţie este supus votului final.

7. Preşedintele Parlamentului transmite Rezoluţia Parlamentului, imediat după semnare, instituţiei relevante a UE.”
2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene.
Întotdeauna, avizele sunt adoptate de plen.

▪ Procedura de transmitere. Avizul are forma unei rezoluţii şi este însoţit de o scrisoare semnată de Preşedintele Parlamentului.

FINLANDA

1. Cadru legal
▪ Constituţie
(art.96-97)
“Art.96

Participarea Parlamentului la pregătirea la nivel naţional a afacerilor UE

Parlamentul examinează propunerile de acte, acorduri şi alte măsuri care urmează a fi adoptate în Uniunea Europeană şi care altfel, conform Constituţiei, ar intra în competenţa Parlamentului.

Pentru stabilirea poziţiei Parlamentului, Guvernul comunică Parlamentului, imediat după primire, o propunere din cele menţionate la paragraful 1. Propunerea este examinată de Marea Comisie şi, de regulă, de una sau mai multe comisii, care transmit opiniile Marii Comisii. Comisia de relaţii externe examinează propunerile din domeniul politicii externe şi de securitate. Ori de câte ori este necesar, Marea Comisie sau Comisia de relaţii externe poate transmite Guvernului opinia asupra unei propuneri. În plus, Preşedintele Consiliului poate decide ca problema să fie supusă dezbaterii în cadrul şedinţei plenului, în cursul căreia Parlamentul nu adoptă nici o decizie. 

Guvernul furnizează comisiilor cu competenţă în domeniu toate informaţiile necesare examinării afacerilor Uniunii Europene. De asemenea, Marea Comisie sau Comisia de relaţii externe sunt informate cu poziţia Guvernului asupra problemei în cauză. 

Art.97 
Dreptul parlamentar de obţinere a informaţiilor referitoare la afacerile internaţionale

Comisia de relaţii externe a Parlamentului primeşte de la Guvern, la cerere şi ori de câte ori este necesar, rapoarte asupra problemelor legate de politica externă şi de securitate. În mod similar, Marea Comisie a Parlamentului primeşte rapoarte privind pregătirea altor afaceri ale Uniunii Europene. Preşedintele Consiliului poate hotărî ca un raport să fie supus dezbaterii şedinţei plenului, în timpul căreia Parlamentul nu ia nici o decizie.

Primul-ministru transmite Parlamentului sau comisiei competente informaţii asupra problemelor ce urmează a fi discutate în cadrul Consiliului European, atât înainte cât şi imediat după şedinţa Consiliului. Acelaşi lucru are aplicabilitate în cazul pregătirii amendamentelor la Tratatele privind stabilirea Uniunii Europene. 

Pe baza rapoartelor de informare menţionate, comisia competentă a Parlamentului elaborează un raport care se trimite Guvernului.”
▪ Regulamentul Parlamentului
 (art.30)
“Art.30

Afacerile Uniunii Europene

Preşedintele trimite comunicarea Guvernului, prevăzută la paragraful 2 al art.96 din Constituţie, Marii Comisii sau Comisiei de relaţii externe, în funcţie de natura subiectului. Simultan, Preşedintele desemnează comisia care urmează să prezinte un raport Marii Comisii sau Comisiei de relaţii externe. Marea Comisie sau Comisia de relaţii externe poate stabili termenul de prezentare a raportului de către această comisie.
Trimiterea comunicării Guvernului la comisii se anunţă în şedinţa plenului.

Documentele trimise Parlamentului de instituţiile UE, conform Tratatului privind Uniunea Europeană încheiat la Lisabona, la 13 decembrie 2007 (Tratatul UE), care conţin o propunere de act legislativ se înregistrează ca primite de Marea Comisie, care le transmite comisiei competente, precum şi Adunării legislative din Aland, astfel încât acestea să îşi poată exprima, în faţa Marii Comisiii, opinia referitoare la propunerea legislativă din punct de vedere al principiului subsidiarităţii, aşa cum prevede art.5 din Tratatul privind UE.

La propunerea Marii Comisii, Parlamentul poate decide trimiterea unui aviz motivat în baza art.6 din Protocolul privind aplicarea principiilor subsidiarităţii şi proporţionalităţii, anexat la Tratatul privind UE, şi decide asupra poziţiei Parlamentului referitoare la acţiunea prevăzută la art.8 din Protocol. În cazurile prevăzute la art.6 din Protocol, decizia Parlamentului şi raportul Marii Comisii se transmit instituţiilor Uniunii Europene.
(…)”
2. Proceduri interne privind avizul motivat

▪ Procedura de adoptare. Avizele sunt elaborate de Marea Comisie.

Întotdeauna, avizele sunt adoptate de plen.
▪ Procedura de transmitere. Avizul are forma unei rezoluţii.

Avizul este însoţit de raportul comisiei şi de o scrisoare semnată de Preşedintele

Parlamentului şi contrasemnată de Secretarul general (sau de adjuncţii acestora).

FRANŢA
Adunarea Naţională

1. Cadru legal
Regulamentul Adunării Naţionale
 (art.151.1-11)
“Art.151-1
1. Conform art.88-4 din Constituţie, se înfiinţează Comisia pentru afaceri europene. În condiţiile prevăzute de prezentul capitol, comisia urmăreşte lucrările conduse de instituţiile europene. Este denumită Comisia pentru afaceri europene.

2. Comisia pentru afaceri europene este formată din 48 de membri desemnaţi conform procedurii prevăzute la art.25, în aşa fel încât să se asigure reprezentarea proporţională a grupurilor politice şi reprezentarea echilibrată a comisiilor permanente. 

3. Membrii Comisiei pentru afaceri europene sunt numiţi la începutul legislaturii, pentru întreaga durată a legislaturii.

4. La începutul legislaturii, Comisia pentru afaceri europene este convocată de Preşedintele Adunării pentru a proceda la nominalizarea biroului său, care cuprinde, în afară de preşedinte, 4 vicepreşedinţi şi 4 secretari. Biroul este ales conform procedurii prevăzute la art.39, alin.4 şi 5. Preşedinţia comisiei nu poate fi cumulată cu preşedinţia unei comisii permanente.

5. Convocările, voturile, audierile membrilor Guvernului şi publicitatea lucrărilor se organizează în condiţiile prevăzute la Capitolul X, Titlul I.

6. Comisia pentru afaceri europene poate invita să participe la lucrările sale, cu vot consultativ, membrii francezi ai Parlamentului European.

Art.151-1-1

Din proprie iniţiativă sau la cererea unei comisii permanente sau speciale sesizată în fond cu un proiect sau cu o propunere legislativă privind un domeniu acoperit de activitatea Uniunii Europene, Comisia pentru afaceri europene poate formula observaţii la orice dispoziţie din proiect sau din propunerea legislativă. Aceste observaţii pot fi prezentate în faţa comisiei permanente sau speciale sesizate în fond cu proiectul sau propunerea legislativă. Conferinţa Preşedinţilor poate autoriza Comisia pentru afaceri europene să-şi prezinte observaţiile în şedinţă publică.

Art.151-2

1. În baza articolului 88-4 din Constituţie, transmiterea de Guvern către Adunarea Naţională a proiectelor sau propunerilor de acte ale Comunităţilor Europene şi ale Uniunii Europene, se publică în Jurnalul Oficial.

2. Proiectele şi propunerile menţionate la alin.1 se tipăresc şi se distribuie. Acestea sunt examinate de Comisia pentru afaceri europene care poate transmite comisiilor permanente, din proprie iniţiativă sau la solicitarea acestora, analizele sale, însoţite sau nu de concluzii. Comisia poate prezenta un raport de informare, încheiat eventual cu o propunere de rezoluţie.

3. Comisia pentru afaceri europene poate prezenta un raport de informare asupra oricărui document elaborat de instituţiile Uniunii Europene, încheiat eventual cu o propunere de rezoluţie.

Art.151-3

Transmiterea proiectelor europene de acte legislative de către instituţiile Uniunii Europene în aplicarea art.4 din Protocolul privind aplicarea principiilor subsidiarităţii şi proporţionalităţii anexat la Tratatul privind Uniunea Europeană şi Tratatul privind funcţionarea Uniunii Europene se publică în Jurnalul Oficial.

Art.151-4

1. Propunerile de rezoluţie depuse în baza art.88-4 din Constituţie sunt prezentate, examinate şi discutate, sub rezerva dispoziţiilor din prezentul capitol, conform procedurii în prima lectură aplicabilă propunerilor legislative, cu excepţia dispoziţiilor aplicabile acestora ale articolelor 34, 40, 41 şi 42.3 din Constituţie.  

2. Propunerile de rezoluţie conţin avizele documentelor care emană de la instituţiile Uniunii Europene.

Art.151-5
Propunerile de rezoluţie europeană, altele decât cele prezentate în baza art.151-2, alin.2 sau 3, sunt trimise Comisiei pentru afaceri europene pentru examinare prealabilă. La solicitarea Guvernului, a preşedintelui unei comisii permanente sau a preşedintelui unui grup, comisia trebuie să elaboreze un raport în termen de o lună de la solicitare. Raportul propune fie respingerea, fie adoptarea propunerii de rezoluţie, eventual amendată. Textul adoptat de Comisia pentru afaceri europene sau, în lipsa acestuia, propunerea iniţială de rezoluţie este trimisă comisiei permanente competente.

Art.151-6

1. Propunerile de rezoluţie sunt examinate de comisia permanentă sesizată în fond. Aceasta se pronunţă pe baza textului adoptat de Comisia pentru afaceri europene sau, în lipsa acestuia, a textului propunerii de rezoluţie.

2. Dacă, în termen de o lună de la depunerea unei propuneri de rezoluţie în baza art.151-2, alineatele 2 sau 3, sau a raportului prevăzut la art.151-5, comisia permanentă sesizată în fond nu a depus raportul, textul Comisiei pentru afaceri europene este considerat ca adoptat de comisia permanentă sesizată în fond.

3. Raportorul Comisiei pentru afaceri europene participă la lucrările comisiei sesizate în fond.

Art.151-7

1. În 15 zile de la punerea la dispoziţie, pe cale electronică, a textului adoptat sau considerat ca adoptat de comisia sesizată în fond, Conferinţa Preşedinţilor, sesizată de Guvern, de preşedintele unui grup, de preşedintele unei comisii permanente sau de preşedintele Comisiei pentru afaceri europene, poate propune Adunării înscrierea pe ordinea de zi a unei propuneri de rezoluţie. Dacă nici o solicitare în acest sens nu este prezentată Conferinţei sau dacă aceasta respinge solicitarea sau nu se pronunţă asupra acesteia anterior expirării termenului menţionat de 15 zile, textul adoptat sau considerat ca adoptat de comisia permanentă sesizată în fond este considerat ca definitiv.
2. În cazul în care comisia permanentă sesizată în fond decide respingerea propunerii cu care a fost sesizată şi dacă s-a hotărât înscrierea acesteia pe ordinea de zi, Adunarea votează concluziile de respingere. Dacă aceste concluzii nu sunt adoptate, discuţia se poartă asupra articolelor propunerii sau, în caz de pluralitate, asupra primei propuneri depuse.

3. Dacă Adunarea hotărăşte înscrierea pe ordinea de zi, amendamentele pot fi prezentate în condiţiile prevăzute de art.99.

4. Rezoluţiile adoptate de Adunare sau considerate ca definitive se transmit Guvernului. Acestea se publică în Jurnalul Oficial.

Art.151-8

Informaţiile comunicate de Guvern în baza rezoluţiilor adoptate de Adunare se transmit comisiilor competente şi Comisiei pentru afaceri europene.

Art.151-9

1. Propunerile de rezoluţie depuse în baza art.88-6 din Constituţie sunt prezentate, examinate şi discutate, sub rezerva dispoziţiilor prezentului articol şi ale art.151-10 din prezentul Regulament, conform procedurii aplicabile propunerilor de rezoluţie depuse în baza art.88-4 din Constituţie.

2. Propunerile de rezoluţie privind avizul motivat asupra conformităţii unui proiect de act legislativ european cu principiul subsidiarităţii şi cele vizând formularea unui recurs în faţa Curţii de Justiţie a Uniunii Europene pentru încălcarea principiului subsidiarităţii, depuse în baza art.88-6 din Constituţie, sunt admise în termen de 8 săptămâni de la transmiterea în limbile oficiale ale Uniunii a proiectului de act legislativ european sau de la publicarea actului legislativ european pe care îl invocă. Procedura de examinare se întrerupe la expirarea acestui termen.
3. Pentru examinarea acestor propuneri de rezoluţie, termenele menţionate la art.151-5 şi la art.151-6, alin.2 din prezentul Regulament se reduc la 15 zile.

Art.151-10

Preşedintele Adunării transmite Preşedinţilor Parlamentului European, Consiliului Uniunii Europene şi Comisiei Europene rezoluţiile privind avizul motivat asupra conformităţii unui proiect de act legislativ european cu principiul subsidiarităţii, adoptate de Adunare sau considerate ca definitive. Preşedintele informează şi Guvernul.

Art.151-11

Preşedintele Adunării transmite Guvernului, pentru sesizarea Curţii de Justiţie a Uniunii Europene, orice recurs formulat de minimum 60 deputaţi împotriva unui act legislativ european pentru încălcarea principiului subsidiarităţii, în termen de 2 luni de la publicarea actului. Dacă este cazul, se întrerupe examinarea propunerilor de rezoluţie referitoare la acelaşi act legislativ. (…)”
2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, dar orice membru al Adunării are dreptul de a face o propunere de aviz. 

Avizele pot fi respinse, acceptate sau modificate de comisiile de specialitate, în termen de 15 zile de la primirea proiectului.

Uneori, la solicitarea Conferinţei Preşedinţilor, avizele sunt adoptate de plen. 

▪ Procedura de transmitere. Avizul se transmite de Preşedintele Adunării Naţionale.

Senat

1. Cadru legal
Regulamentul Senatului
 (art.73.8; 74.9)
“Capitolul XI bis. Afacerile europene
(…)

Art.73-8

1. Propunerile de rezoluţie privind avizul motivat asupra conformităţii unui proiect de act legislativ european cu principiul subsidiarităţii şi cele vizând formularea unui recurs în faţa Curţii de Justiţie a Uniunii Europene împotriva unui act legislativ european pentru încălcarea principiului subsidiarităţii, depuse în baza art.88-6 din Constituţie, se adoptă în condiţiile prevăzute de prezentul articol. 

2. Orice senator poate depune o propunere de rezoluţie. Propunerea de rezoluţie se trimite Comisiei pentru afaceri europene. Aceasta poate adopta o propunere de rezoluţie din proprie iniţiativă.

3. Propunerea de rezoluţie adoptată de Comisia pentru afaceri europene se transmite comisiei competente în fond care recomandă respingerea sau adoptarea propunerii. În cazul în care comisia competentă în fond nu se pronunţă, textul adoptat de Comisia pentru afaceri europene este considerat ca adoptat de comisia competentă în fond.
4. Textul adoptat în condiţiile prevăzute de alin.3 constituie rezoluţie a Senatului.

5. În orice moment al procedurii, preşedintele unui grup poate solicita examinarea în şedinţă publică, conform procedurii prevăzută de alin.5 al art.73-5.

6. Preşedintele Senatului transmite Preşedintelui Parlamentului European, Preşedintelui Consiliului Uniunii Europene şi Preşedintelui Comisiei Europene rezoluţiile Senatului referitoare la avizul motivat asupra conformităţii unui proiect de act legislativ european cu principiul subsidiarităţii. Acesta informează şi Guvernul. 

7. Preşedintele Senatului transmite Guvernului, în scopul sesizării Curţii de Justiţie a Uniunii Europene, rezoluţiile Senatului vizând formularea unui recurs împotriva unui act legislativ european pentru încălcarea principiului subsidiarităţii.
 8. La expirarea unui termen de 8 săptămâni de la transmiterea proiectului de act legislativ în limbile oficiale ale Uniunii sau de la publicarea actului legislativ, procedura de examinare a unei propuneri de rezoluţie se întrerupe.
Art.73-9

1. Preşedintele Senatului transmite Guvernului, în scopul sesizării Curţii de Justiţie a Uniunii Europene, orice recurs, formulat de minimum 60 de senatori, împotriva unui act legislativ european pentru încălcarea principiului subsidiarităţii, în termen de 8 săptămâni de la publicarea actului legislativ.
2. Recursul întrerupe, dacă este cazul, examinarea propunerilor de rezoluţie vizate de art.73-8 privind acelaşi act legislativ.”
2. Proceduri interne privind avizul motivat

▪ Procedura de adoptare. Avizele sunt propuse de Comisia pentru afaceri europene sau de orice senator.

Avizele sunt elaborate de Comisia pentru afaceri europene şi apoi adoptate de comisia de specialitate.

Uneori, la cererea preşedintelui unui grup politic, avizele sunt dezbătute şi adoptate de plen.
▪ Procedura de transmitere. Avizul are forma unei rezoluţii şi este însoţit de o scrisoare şi de raportul comisiei referitor la şedinţa de dezbatere a propunerii.

Raportul este semnat de preşedintele Comisiei pentru afaceri europene.
GERMANIA

Bundestag
1. Cadru legal
Constituţie (art.23)

Legea privind răspunderea pentru integrare (art.11-12)
Regulamentul Bundestag-ului (art.93 a, par.1)
▪ Constituţie

“Art.23. Uniunea Europeană
1. Pentru edificarea unei Europe unite, Republica Federală Germania participă la dezvoltarea Uniunii Europene, care este ataşată principiilor federative, sociale, statului de drept şi democraţiei, precum şi principiului subsidiarităţii şi care garantează un nivel de protecţie a drepturilor fundamentale comparabil cu cel al prezentei Legi fundamentale. În acest scop, Federaţia îşi poate transfera drepturile de suveranitate printr-o lege aprobată de Bundesrat. Articolul 79, alineatele 2 şi 3 se aplică instituirii Uniunii Europene, precum şi modificărilor bazelor sale convenţionale şi altor texte comparabile care modifică sau completează prezenta Lege fundamentală în conţinutul său ori fac posibile astfel de modificări sau completări.
1.a. Bundestag-ul şi Bundesrat-ul au dreptul de a face apel în faţa Curţii de Justiţie a Uniunii Europene pentru încălcarea principiului subsidiarităţii de către un act legislativ al Uniunii Europene. Bundestag-ul are această obligaţie la solicitarea a ¼ din membri. Printr-o lege care necesită aprobarea Bundesrat-ului, vor putea fi admise, pentru exercitarea drepturilor care sunt conferite Bundestag-ului şi Bundesrat-ului de fundamentele convenţionale ale Uniunii Europene, excepţii de la articolul 42, alineat 2, propoziţia 1 şi articolul 52, alineat 3, propoziţia 1.
2. Bundestag-ul şi landurile, prin intermediul Bundesrat-ului, participă la afacerile Uniunii Europene. Guvernul federal trebuie să informeze Bundestag-ul şi Bundesrat-ul în mod complet şi cât de repede posibil.

3. Înainte de a participa la actele normative ale Uniunii Europene, Guvernul federal oferă Bundestag-ului ocazia de a adopta o poziţie. În cadrul negocierilor, Guvernul federal ia în considerare poziţiile Bundestag-ului. Modalităţile se reglementează prin lege.

4. Bundesrat-ul trebuie să participle la formarea voinţei Federaţiei în măsura în care participarea sa ar fi cerută pe plan intern pentru o măsură analogă sau când, pe plan intern, landurile ar fi competente.

5. Dacă interesele landurilor sunt atinse într-un domeniu din competenţa exclusivă a Federaţiei sau când Federaţia are, cu alt titlu, dreptul de legiferare, Guvernul federal ia în consideraţie poziţia Bundesrat-ului. Atunci când competenţele legislative ale landurilor, organizarea administraţiilor acestora sau procedura administrativă a landurilor sunt vizate într-o manieră preponderentă, opinia Bundesrat-ului trebuie luată în consideraţie într-o manieră determinantă în formarea voinţei Federaţiei; trebuie păstrată responsabilitatea Federaţiei pentru întregul stat. În problemele susceptibile să determine creşterea cheltuielilor sau diminuarea veniturilor Federaţiei, este necesară aprobarea Guvernului federal.
6. În cazul în care sunt vizate într-o manieră preponderentă competenţele legislative exclusive ale landurilor în domeniile învăţământului, culturii, radioului şi televiziunii, exercitarea drepturilor Republicii Federale Germania ca stat membru al Uniunii Europene se încredinţează de către Federaţie unui reprezentant al landurilor desemnat de Bundesrat. Exercitarea acestor drepturi se realizează cu participarea Guvernului federal şi de comun acord cu acesta; trebuie păstrată responsabilitatea Federaţiei pentru întregul stat.

7. Detalii privind la alineatele 4 şi 6 se stabilesc prin lege care necesită aprobarea Bundesrat-ului.”
▪ Legea privind răspunderea pentru integrare

“Art.11. Obiecţia de subsidiaritate
1. În Regulamentele interne, Bundestag-ul şi Bundesrat-ul pot stipula cum se poate adopta decizia privind elaborarea avizului motivat în conformitate cu art.6 din Protocolul privind aplicarea principiilor subsidiarităţii şi proporţionalităţii. 

2. Preşedintele Bundestag-ului sau Preşedintele Bundesrat-ului transmit avizul motivat Preşedinţilor instituţiilor competente ale Uniunii Europene şi informează corespunzător şi Guvernul federal.

Art.12. Controlul de subsidiaritate
1. La solicitarea ¼ din numărul membrilor, Bundestag-ul trebuie să introducă o acţiune în baza art.8 din Protocolul privind aplicarea principiilor subsidiarităţii şi proporţionalităţii. La solicitarea ¼ din numărul membrilor Bundestag-ului care nu sunt de acord cu introducerea acţiunii, punctul de vedere al acestora este menţionat clar în cerere.

2. În Regulamentul propriu, Bundesrat-ul poate stipula modul în care se adoptă decizia de introducere a acţiunii în înţelesul paragrafului 1.

3. Guvernul federal introduce imediat acţiunea în faţa Curţii de Justiţie a Uniunii Europene în numele instituţiei care a luat decizia de introducere a acţiunii conform paragrafului 1 sau 2 de mai sus.
4. Instituţia care a decis introducerea acţiunii conform paragrafului 1 sau 2 îşi asumă responsabilitatea pentru conducerea procedurilor în faţa Curţii de Justiţie a Uniunii Europene.

5. Dacă la Bundestag sau Bundesrat se depune o moţiune pentru introducerea unei acţiuni în conformitate cu paragraful 1 sau 2, cealaltă instituţie poate emite o opinie.”
▪ Regulamentul Bundestag-ului 

“Art.93 a. Dezbaterile din comisii asupra documentelor UE

1. În dezbaterea documentelor UE, comisiile verifică şi respectarea principiilor subsidiarităţii şi proporţionalităţii. Dacă intenţia este de a ridica o obiecţie de nerespectare a acestor principii, Comisia pentru afacerile UE are, în primă instanţă, posibilitatea de a-şi exprima avizul. În cazul în care comisia competentă intenţionează numai luarea la cunoştinţă a documentului, dar Comisia pentru afacerile UE îşi exprimă preocuparea în ce priveşte încălcarea principiilor subsidiarităţii şi proporţionalităţii, comisia competentă are obligaţia de a prezenta un raport în faţa Bundestag-ului.

2. Comisiile pot dezbate şi propune o rezoluţie asupra unui document UE elaborat ulterior celui iniţial transmis. De asemenea, comisia competentă poate prezenta mai multe propuneri de rezoluţii (asupra aceluiaşi document), luând în considerare noile evoluţii (în elaborarea documentului). Comisiile sesizate pentru aviz sunt informate în acest sens şi pot completa avizul deja exprimat sau pot emite un nou aviz, în termenele-limită stabilite de comisia competentă.

3. Chiar şi în cazul în care Bundestag-ul şi-a exprimat deja avizul asupra unui anumit document UE, comisia competentă pentru documentul în cauză continuă să-şi conjuge eforturile cu Guvernul federal pentru a obţine din nou acordul Bundestag-ului asupra acestui document. Fraza 3, paragraf 2 se aplică mutatis mutandis. Comisia competentă trebuie să prezinte Bundestag-ului o nouă propunere de rezoluţie.
4. Comisiile pot invita membri ai Parlamentului European, ai Consiliului şi ai  Comisiei Uniunii Europene sau persoane mandatate de aceştia pentru a participa la deliberările asupra afacerilor europene. Comisiile pot delibera asupra documentelor în comun cu comisiile competente din cadrul Parlamentului European.

5. În vederea pregătirii deciziilor privind documentele UE, comisiile pot trimite delegaţi la o comisie având aceleaşi competenţe din cadrul Parlamentului European şi la alte organe ale Uniunii Europene.”

2. Proceduri interne privind avizul motivat

▪ Procedura de adoptare. De regulă, avizele sunt elaborate de comisiile de specialitate; Comisia pentru afaceri europene îşi poate exprima opinia. 

De regulă, avizele sunt adoptate de plen.

În mod excepţional, cu aprobarea plenului, avizele sunt adoptate de Comisia
pentru afaceri europene.

▪ Procedura de transmitere. Avizul are forma unei scrisori detaliate în care se  evidenţiază principalele puncte ale rezoluţiei.

Avizul este însoţit de raportul comisiei de specialitate şi de scrisoarea semnată de Preşedintele Bundestag-ului.
Bundesrat
1. Cadru legal
Constituţie (art.23, art.52, alin.3.a)
Legea privind răspunderea pentru integrare (art.11-12)
▪ Constituţie

 „Art.52, alin.3.a

Pentru afacerile Uniunii Europene, Bundesrat-ul poate înfiinţa o Cameră europeană ale cărei decizii au valoarea deciziilor Bundesrat-ului; numărul voturilor exprimate global de fiecare land se stabileşte conform prevederilor art.51, alin.2.“

▪ Legea privind răspunderea pentru integrare (art.11-12)

2. Proceduri interne privind avizul motivat

▪ Procedura de adoptare. Avizele sunt elaborate de comisiile de specialitate şi ulterior dezbătute şi votate de Comisia pentru afaceri europene.

De regulă, avizele sunt adoptate de plen.

În mod excepţional, avizele sunt adoptate de Comisia pentru afaceri europene (în cazurile urgente sau confidenţiale)

▪ Procedura de transmitere. Avizul are forma unei rezoluţii şi este însoţit de o scrisoare semnată de Preşedintele Bundesrat-ului.

IRLANDA
Camera Deputaţilor şi Senat
1. Cadru legal
Legea din 2009 privind Uniunea Europeană (art.7.3 şi 7.4)
▪ Legea din 2009 privind Uniunea Europeană
“Art.7. Rolul Camerelor Parlamentului
(…)

3. În cel târziu în 8 săptămâni de la trimiterea propunerii legislative prevăzute de art.6 din Protocolul nr.2 al Tratatului privind Uniunea Europeană şi Tratatului privind funcţionarea Uniunii Europene, orice Cameră a Parlamentului poate trimite, în baza articolului menţionat, Preşedinţilor Parlamentului European, Consiliului şi Comisiei Europene, un aviz motivat în cazul în care Camera adoptă o rezoluţie privind autorizarea Camerei de a emite un aviz motivat pentru propunerea legislativă respectivă.

4. În cazul în care orice Cameră a Parlamentului consideră că un act al unei instituţii a Uniunii Europene încalcă principiul subsidiarităţii prevăzut în Tratatele care guvernează Uniunea Europeană şi doreşte ca procedurile vizând revizuirea actului în cauză să fie aduse în faţa Curţii de Justiţie a Uniunii Europene, în conformitate cu art.263 din Tratatul privind funcţionarea Uniunii Europene, va notifica în scris acest lucru ministrului competent, în baza art.8 din Protocolul nr.2 al acestui Tratat şi al Tratatului privind Uniunea Europeană, iar ministrul, cât de curând posibil, după ce a fost notificat, face toate aranjamentele pentru declanşarea procedurii.”
2. Proceduri interne privind avizul motivat

▪ Procedura de adoptare. Avizele sunt elaborate de Comisia comună pentru control european (cu consultarea Comisiei comune pentru afaceri europene şi a altor comisii de specialitate). Orice aviz al Comisiei comune pentru control european este examinat (separat) de fiecare Cameră legislativă.

Întotdeauna, avizele sunt adoptate de plen.
▪ Procedura de transmitere. Avizul are forma unui raport şi este însoţit de textul moţiunii. Avizul este transmis de Preşedintele Camerei Deputaţilor/Senatului.

ITALIA
Camera Deputaţilor

1. Cadru legal
Decizia din 6 octombrie 2009 a Comisiei pentru Regulament 

Decizia din 14 iulie 2010 a  Comisiei pentru Regulament
 
2. Proceduri interne privind avizul motivat

▪ Procedura de adoptare. Avizele sunt elaborate şi adoptate de Comisia pentru politicile UE.

Uneori - la solicitarea Guvernului/a 1/5 din membrii Comisiei pentru politicile UE/a 1/10 din membrii Camerei - avizele sunt adoptate de plen.

▪ Procedura de transmitere. Avizul are forma unui raport şi este însoţit de o scrisoare semnată de Preşedintele Camerei Deputaţilor.
Senat
1. Cadru legal
Regulamentul Senatului 

„Art.144. Examinarea măsurilor de reglementare şi a altor instrumente relevante ale Uniunii Europene

1. Pentru emiterea avizului asupra moţiunii prevăzută la paragraful 6 privind o eventuală acţiune ulterioară a Parlamentului sau Guvernului, comisia de specialitate competentă verifică măsurile şi instrumentele prevăzute la art.29.2-bis, rapoartele Guvernului referitoare la procedurile UE de adoptare a proiectelor legislative şi rapoartele Guvernului privind transpunerea legislaţiei UE în legislaţia italiană. Avizele Comisiei permanente pentru relaţii externe şi emigraţie şi ale Comisiei permanente pentru politicile UE – care trebuie solicitate – se anexează la raportul comisiei de specialitate.
2. Preşedintele Senatului prezintă raportul în faţa Senatului, îl transmite Preşedintelui Consiliului de Miniştri şi îl notifică Preşedintelui Camerei Deputaţilor. 

3. Proiectele Guvernului având ca scop aplicarea Tratatelor UE şi a amendamentelor ulterioare sau proiectele având ca scop aplicarea măsurilor comunitare pe care Guvernul are obligaţia de a le prezenta Parlamentului se transmit, pentru aviz, comisiilor de specialitate competente. Comisia permanentă pentru politicile UE poate transmite acestor comisii propriile comentarii şi propuneri. Dacă este cazul, comentariile şi propunerile se anexează la avizul emis de comisia de specialitate.
4. Comisia pentru politicile UE examinează instrumentele menţionate la paragrafele 1-3 care se referă la instituţiile sau politica generală a UE; în acest caz, Comisia pentru afaceri constituţionale şi afaceri interne, precum şi Comisia pentru relaţii externe şi emigraţie pot trimite comentarii şi propuneri Comisiei pentru politicile UE. Toate propunerile se anexează la avizul emis de Comisia pentru politicile UE.

5. În cazurile prevăzute la paragrafele 1 şi 3, Comisia pentru politicile UE poate solicita ca avizele, comentariile şi propunerile sale să fie înaintate Guvernului, prin intermediul Preşedintelui Senatului, în situaţia în care comisia competentă în domeniu nu emite avizul în termen de 15 zile de la trimiterea proiectului. Comisia pentru afaceri constituţionale şi afaceri interne, precum şi Comisia pentru relaţii externe şi emigraţie pot proceda în acelaşi mod în cazurile prevăzute la paragrafele 1 şi 4. 

6. După examinarea instrumentelor menţionate la paragrafele de mai sus, comisiile pot adopta rezoluţii care conţin principiile şi liniile directoare aplicabile politicii italiene în ce priveşte activitatea pregătitoare de dezvoltare a măsurilor şi instrumentelor Comunităţii, exprimând opinia asupra abordării generale adoptată de Guvern în ce priveşte fiecare politică UE, seturilor de măsuri de reglementare în vigoare în ce priveşte subiectul în cauză sau de măsuri de reglementare individuale cu relevanţă particulară pentru politica generală. Pentru aceste rezoluţii, au aplicabilitate dispoziţiile art.50(3).”
2. Proceduri interne privind avizul motivat

▪ Procedura de adoptare. Avizele sunt elaborate şi adoptate de comisiile de specialitate şi/sau de Comisia pentru politicile UE. (Această comisie emite avizul motivat  în cazul în care comisia de specialitate nu l-a emis.)
Uneori - la solicitarea Guvernului sau a 1/3 din numărul membrilor comisiei - avizele sunt adoptate de plen.

▪ Procedura de transmitere. Avizul are forma unui raport al comisiei de specialitate şi/sau Comisiei pentru politicile UE şi este însoţit de o scrisoare semnată de Preşedintele Senatului.
LETONIA

1. Cadru legal
Regulamentul Parlamentului

“Capitolul VII1 Participarea Parlamentului în afacerile UE
Art.1851
 1. Parlamentul participă la afacerile UE prin intermediul Comisiei pentru afaceri europene, cu excepţia cazurilor în care Parlamentul hotărăşte altfel.

2. Comisia pentru afaceri europene stabileşte drepturile membrilor Parlamentului European aleşi în Letonia referitoare la participarea la activitatea comisiei.

Art.1852 
Comisia pentru afaceri europene cuprinde cel puţin 1 membru din fiecare grup parlamentar. Componenţa comisiei trebuie să reflecte reprezentarea proporţională a grupurilor din Parlament.
Art.1853 
Comisia pentru afaceri europene examinează poziţiile oficiale ale Republicii Letonia pregătite în conformitate cu procedura stabilită de Cabinetul miniştrilor şi decide asupra acestora înainte de a fi comunicate instituţiilor Uniunii Europene.

Art.1854 
Comisia pentru afaceri europene poate trimite altor comisii parlamentare, pentru examinare şi decizie, poziţiile oficiale ale Republicii Letonia, precum şi propunerile legislative ale Uniunii Europene şi documentele altor instituţii UE.” 

2. Proceduri interne privind avizul motivat

▪ Procedura de adoptare. Avizele sunt elaborate şi adoptate de Comisia pentru afaceri europene. Comisia pentru afaceri europene poate solicita avizul comisiilor de specialitate.

▪ Procedura de transmitere. Avizul este însoţit de o scrisoare semnată de  preşedintele Comisiei pentru afaceri europene.
LITUANIA
1. Cadru legal
Regulamentul Parlamentului

„Art.1806 Controlul principiului subsidiarităţii

1. În funcţie de domeniile de competenţă, comisiile de specialitate răspund de efectuarea controlului de subsidiaritate, în timp util şi în mod corespunzător.

2. Dacă este necesar, comisiile de specialitate prezintă concluzii privind posibila neconformitate a unei propuneri foarte relevante sau relevante de adoptare a actelor UE cu principiul subsidiarităţii, în termen de 3 săptămâni de la primirea propunerii legislative a UE sau în 3 zile de la primirea opiniei Guvernului (prezentată în conformitate cu procedura prevăzută la paragraful 3 al art.1807) referitoare la posibila neconformitate a unei propuneri legislative a UE cu principiul subsidiarităţii. Departamentul juridic pregăteşte, pentru şedinţa comisiilor de specialitate, concluziile asupra neconformităţii propunerii legislative a UE cu principiul subsidiarităţii.

3. Din proprie iniţiativă (iniţiativa preşedintelui comisiei), la solicitarea Preşedintelui Parlamentului, la primirea concluziilor unei comisii de specialitate transmisă conform prevederilor paragrafului 2 al prezentului articol, a opiniei Guvernului privind posibila neconformitate a propunerii legislative a UE cu principiul subsidiarităţii, Comisia pentru afaceri europene sau Comisia de relaţii externe examinează acest aspect în şedinţa comisiei, desfăşurată în cursul unei săptămâni. La şedinţă participă reprezentanţi ai comisiilor de specialitate şi ai Departamentului juridic care a prezentat concluzii privind posibila neconformitate a propunerii legislative a UE cu principiul subsidiarităţii. 
4. În cazul problemelor legate de subsidiaritate, se organizează, ori de câte ori este necesar, şedinţe comune ale Comisiei pentru afaceri europene, Comisiei de relaţii externe şi comisiei de specialitate cu competenţă în domeniu.

5. Dacă se decide că propunerea legislativă a UE ar putea să nu fie conformă cu principiul subsidiarităţii, concluziile Comisiei pentru afaceri europene sau ale Comisiei de relaţii externe se supun dezbaterii plenului Parlamentului. 

6. Concluziile Comisiei pentru afaceri europene sau ale Comisiei de relaţii externe privind posibila neconformitate a propunerii legislative a UE cu principiul subsidiarităţii trebuie supuse dezbaterii plenului Parlamentului în termen de o săptămână de la înregistrarea la Secretariatul pentru şedinţele Parlamentului, dar, dacă este posibil, cel târziu cu 3 săptămâni înainte de expirarea termenului de 6 săptămâni calculat de la data primirii propunerii legislative a UE de către Lituania.

7. Concluziile Comisiei pentru afaceri europene sau Comisiei de relaţii externe privind posibila neconformitate a propunerii legislative a UE cu principiul subsidiarităţii se dezbat în şedinţa plenului, în procedură de urgenţă specială. În cadrul şedinţei, se prezintă concluziile comisiei de specialitate şi ale Comisiei pentru afaceri europene sau Comisiei de relaţii externe referitoare la respectarea principiului subsidiarităţii de către propunerea legislativă a UE. 
8. După aprobarea concluziilor Comisiei pentru afaceri europene sau Comisiei de relaţii externe prin decizie a plenului Parlamentului, aceasta se comunică Guvernului. Decizia Parlamentului de aprobare a concluziilor Comisiei pentru afaceri europene sau Comisiei de relaţii externe nu se publică în Monitorul Oficial, cu excepţia cazului în care Parlamentul hotărăşte altfel. 
9. Comisia pentru afaceri europene răspunde de comunicarea acestei decizii a Parlamentului către parlamentele celorlalte state membre UE, precum şi instituţiilor corespunzătoare ale UE cât mai curând posibil, dar nu mai târziu de o săptămână de la adoptarea deciziei.

10. Dacă este necesar, termenele prevăzute de acest articol pot fi modificate prin decizie a comisiilor de specialitate, a Comisiei pentru afaceri europene, a Comisiei de relaţii externe (a preşedinţilor acestora), a Preşedintelui Parlamentului.” 

2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene sau de Comisia de relaţii externe, pe baza concluziilor comisiei de specialitate şi a avizului Guvernului.

Deliberările asupra avizului pot avea loc în şedinţă comună cu comisia de specialitate competentă.

Întotdeauna, avizele sunt adoptate de plen.

▪ Procedura de transmitere. Avizul are forma unui extras din raportul relevant al Comisiei pentru afaceri europene/Comisiei de relaţii externe şi este însoţit de o scrisoare semnată de  preşedintele Comisiei pentru afaceri europene, precum şi de declaraţia plenului.
LUXEMBOURG
1. Cadru legal
Regulamentul Parlamentului

„Art.168

1. Cooperarea dintre Camera Deputaţilor şi Guvern în materia politicii europene este reglementată de acordul din Anexa 2 a prezentului Regulament.

2. Delegaţia Camerei Deputaţilor pe lângă Convenţia convocată de Preşedintele Consiliului European pentru modificarea tratatelor respectă componenţa Parlamentului.

3. Membrii Parlamentului European aleşi în Luxembourg pot fi invitaţi să asiste la şedinţele comisiilor în care se dezbat dosare europene.

4. Preşedintele decide asupra transmiterii la comisie a documentelor europene care necesită un examen detaliat, la propunerea comisiei competente pentru afacerile europene.

5. Fiecare comisie decide, în termen de 4 săptămâni de la transmiterea oficială a unei propuneri legislative europene şi cu majoritate de voturi, dacă este necesară redactarea unui aviz motivat privitor la nerespectarea principiului subsidiarităţii.

Orice grup politic sau tehnic şi orice deputat independent poate prezenta un proiect de aviz motivat în scopul invitării unei comisii de a constata nerespectarea principiului subsidiarităţii. 

În cazul în care comisia constată încălcarea principiului subsidiarităţii, un proiect de rezoluţie este supus Camerei, aflată în şedinţă publică, în termen de 8 săptămâni şi este adoptat fără dezbatere, cu excepţia cazului în care Conferinţa Preşedinţilor decide altfel.

În cazul neconvocării, în timp util care să respecte termenul de 8 săptămâni,  a unei şedinţe publice, Conferinţa Preşedinţilor decide, cu majoritate de voturi, trimiterea unui aviz motivat. Reprezentanţii deputaţilor independenţi sunt invitaţi să participe la lucrări. Camera Deputaţilor este informată cu decizia Conferinţei Preşedinţilor în următoarea şedinţă publică, în cadrul sesiunii de comunicări.
6. În cazul în care Camera Deputaţilor transmite un aviz motivat privind nerespectarea principiului subsidiarităţii de care nu s-a ţinut cont, aceasta poate hotărî introducerea unui recurs în faţa Curţii de Justiţie a Uniunii Europene împotriva actului legislativ pentru încălcarea principiului subsidiarităţii.

Moţiunea privind introducerea unui recurs se adoptă în şedinţă publică, cu majoritate de voturi.

În cazul neconvocării, în timp util pentru a se respecta termenul de introducere a recursului, a unei şedinţe publice, decizia este luată de Conferinţa Preşedinţilor. Deputaţii independenţi sunt invitaţi să participe la lucrări. Recursul se introduce dacă se obţine majoritate de voturi. Camera Deputaţilor este informată cu decizia Conferinţei Preşedinţilor la următoarea şedinţă publică, în cadrul sesiunii de comunicări.

7. Fără a aduce atingere termenelor, procedura enunţată la paragraful 5 este aplicabilă redactării de avize politice şi dreptului la opoziţie prevăzut de tratate în favoarea parlamentelor naţionale.”
2. Proceduri interne privind avizul motivat

▪ Procedura de adoptare. Avizele sunt elaborate de comisiile de specialitate.

Avizele pot fi elaborate şi la solicitarea unui grup politic, a unui grup de membri independenţi (grup tehnic) sau a unor membri independenţi.

De regulă, avizele sunt adoptate de plen, cu majoritate simplă.

Uneori, dacă termenul de 8 săptămâni nu permite desfăşurarea unui vot în plen, avizele sunt adoptate, cu majoritate simplă, de Conferinţa Preşedinţilor.

▪ Procedura de transmitere. Avizul are forma unei rezoluţii care este semnată de Preşedintele Parlamentului şi contrasemnată de Secretarul general.

Se transmite electronic de Serviciul de relaţii internaţionale.

OLANDA

Camera Reprezentanţilor

1. Cadru legal
Regulamentul Camerei Reprezentanţilor
 nu conţine prevederi specifice privind controlul de subsidiaritate.

2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, după consultarea  comisiilor de specialitate.

Întotdeauna, avizele sunt adoptate de plen.

▪ Procedura de transmitere. Avizul are forma unei scrisori semnate de Preşedintele Camerei Reprezentanţilor.

Uneori, se transmite o scrisoare comună a celor două Camere.
Senat
1. Cadru legal
Regulamentul Comisiei pentru cooperarea cu organizaţiile europene
 
2. Proceduri interne privind avizul motivat

▪ Procedura de adoptare. Avizele sunt elaborate de comisiile de specialitate.

Întotdeauna, avizele sunt adoptate de plen.

▪ Procedura de transmitere. Avizul are forma unei scrisori semnate de Preşedintele Senatului.

Uneori, se transmite o scrisoare comună a celor două Camere.

3. Alte informaţii specifice

▪ Procedura. De regulă, procedura de examinare a unei propuneri europene este cea aplicabilă proiectelor legislative naţionale.

În cazul în care comisia consideră că propunerea europeană (inclusă în Programul european de lucru al Senatului) este prioritară, aceasta este automat înscrisă pe ordinea de zi a comisiei. Examinarea oricărei propuneri din Lista noilor propuneri europene se înscrie pe ordinea de zi a comisiei, numai la solicitarea unui membru al comisiei.  

În cazul în care comisia decide să nu examineze o propunere europeană, comisia “ia notă” de propunere şi completează/finalizează astfel procedura.

▪ Examinarea propunerilor europene implică efectuarea controlului de subsidiaritate. Conform Tratatului de la Lisabona, controlul de subsidiaritate trebuie realizat în termen de 8 săptămâni. Termenul se aplică în cazurile în care o comisie doreşte să trimită un răspuns Comisiei Europene. Dacă o comisie decide să încheie examinarea unei propuneri aflată în discuţie cu Guvernul olandez şi să se bazeze pe eforturile proprii ale Guvernului (referitoare inclusiv la obiecţiile privind respectarea principiului subsidiarităţii), comisia nu este constrânsă de termenul menţionat. 

La înscrierea pe ordinea de zi a unei propuneri europene, comisia trebuie să hotărască: 1) dacă pot exista obiecţii privind subsidiaritatea şi, în cazul unui răspuns afirmativ 2) dacă doreşte să transmită un aviz motivat. 

De asemenea, Comisia poate decide o dublă abordare: să prezinte Comisiei Europene obiecţiile de subsidiaritate, iar Guvernului, comentarii/obiecţii materiale. 

Toate obiecţiile privind subsidiaritatea ridicate de comisie sunt transmise comisiilor de specialitate competente ale Camerei Reprezentanţilor, spre analiză şi decizie; dacă este posibil, se solicită trimiterea la Comisia Europeană a unei scrisori comune a celor două Camere. Răspunsul comisiei competente a Camerei Reprezentanţilor este discutat într-o şedinţă ulterioară a comisiei. Dacă este necesar, se pot organiza consultări cu comisia competentă din cadrul Camerei Reprezentanţilor şi se poate elabora scrisoarea comună către Comisia Europeană. Scrisoarea comună trebuie adoptată de plenul Parlamentului. 

Totuşi, comisia Senatului poate decide ca numai Senatul să trimită scrisoarea la Comisia Europeană (semnată de Preşedintele Senatului).

POLONIA

Camera Deputaţilor

1. Cadru legal
Rezoluţia Camerei Deputaţilor din 25 februarie 2011 privind modificarea Regulamentului Camerei (art.148 cc)

2. Proceduri interne privind avizul motivat

▪ Procedura de adoptare. Avizele sunt prezentate de Comisia pentru afaceri europene sau de un grup format din 15 deputaţi.

Avizele sunt votate, în prima lectură, de Comisia pentru afaceri europene.

Întotdeauna, avizele sunt adoptate de plen. 

▪ Procedura de transmitere. Avizul, având forma unei rezoluţii (raport detaliat), este însoţit de o scrisoare semnată de Preşedintele Camerei Deputaţilor.

Avizul motivat se transmite pe cale electronică.
Senat


1. Cadru legal
Regulamentul Senatului 

“Capitolul 2. Respectarea principiului subsidiarităţii
Art.75.d.
1. În cazul în care comisia adoptă un aviz privind nerespectarea principiului subsidiarităţii de către un proiect legislativ european, aceasta prezintă Preşedintelui Senatului o moţiune pentru iniţierea unei rezoluţii, însoţită de proiectul de aviz al Senatului privind nerespectarea principiului subsidiarităţii.

2. Preşedintele Senatului transmite proiectul de aviz al Senatului comisiilor relevante, inclusiv Comisiei pentru afaceri europene.

Art.75.e.
1. Comisia poate prezenta Senatului un proiect de rezoluţie privind introducerea unei acţiuni în faţa Curţii de Justiţie a Uniunii Europene referitoare la încălcarea principiului subsidiarităţii de către un proiect legislativ european, împreună cu plângerea.

2.  Preşedintele Senatului transmite proiectul de rezoluţie menţionat la paragraful 1, comisiilor relevante, inclusiv Comisiei pentru afaceri europene.”
2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene şi/sau comisiile de specialitate competente.

Întotdeauna, avizele sunt dezbătute şi votate de plen.
▪ Procedura de transmitere. Avizul are forma unui raport detaliat şi este însoţit de o scrisoare semnată de Preşedintele Senatului.

Avizul motivat se transmite pe cale electronică şi prin poştă.
PORTUGALIA
1. Cadru legal
Legea nr.43/2006 privind monitorizarea, evaluarea şi pronunţarea Adunării Republicii în procesul de construire a Uniunii Europene

“Art.3. Avizul scris oficial privind respectarea principiului subsidiarităţii

1. Prin rezoluţie, Adunarea Republicii poate trimite Preşedinţilor Parlamentului European, Consiliului, Comisiei Europene şi, dacă este cazul, al Consiliului Regiunilor şi al Consiliului Economic şi Social un aviz scris motivat încălcarea principiului subsidiarităţii de către un proiect legislativ sau un text normativ supus spre examinare conform prevederilor art.5 de mai jos, sau orice alt proiect de modificare a acestora.
2. În cazuri de urgenţă, este suficient avizul oficial scris emis de Comisia pentru afaceri europene.

3. Dacă avizul motivat oficial se referă la probleme care intră în responsabilitatea Adunărilor legislative ale Regiunilor autonome, respectivele Adunări sunt consultate în timp util.”
2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, cu consultarea comisiei de specialitate competente.

De regulă, avizele sunt adoptate de plen, iar în caz de urgenţă, numai de Comisia pentru afaceri europene.

▪ Procedura de transmitere. Avizul are forma unui raport al Comisiei pentru afaceri europene.

De regulă, este însoţit de raportul comisiei de specialitate şi de o scrisoare semnată de Preşedintele Parlamentului.
SLOVACIA

1. Cadru legal
Reglementările privind procedura de control al subsidiarităţii urmează a fi cuprinse în legea de modificare a Legii constituţionale nr.397-2004 privind cooperarea dintre Parlament şi Guvern în ce priveşte Uniunea Europeană şi în textul de modificare a Regulamentului Parlamentului.

2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, care poate consulta comisia/comisiile de specialitate competentă/competente.
SLOVENIA
Adunarea Naţională

1. Cadru legal
Regulamentul Adunării Naţionale

(Modificări ale Regulamentului pentru conferirea de noi competenţe Parlamentului conform Tratatului de la Lisabona)
“Art.154.m

1. Procedura de control al respectării principiului subsidiarităţii de către proiectele legislative ale instituţiilor UE se realizează la cererea a minimum ¼ din numărul deputaţilor sau în baza deciziei organului de lucru responsabil (denumit în continuare autorul propunerii). Cererea sau decizia se trimite Preşedintelui Adunării Naţionale.

2. Preşedintele Adunării Naţionale transmite cererea sau decizia prevăzută la paragraful precedent Serviciului legislativ şi juridic care, în termen de 7 zile, trebuie să elaboreze un aviz privind îndeplinirea condiţiilor pentru implementarea procedurii de control al respectării principiului subsidiarităţii, aşa cum se stipulează în Tratatele de bază ale UE. Simultan, Preşedintele informează comisia sau organul de lucru responsabil cu cererea sau decizia, dacă aceştia nu sunt autori ai propunerii.

3. Dacă Serviciul legislativ şi juridic consideră că nu sunt îndeplinite condiţiile prevăzute la paragraful precedent, Preşedintele Adunării Naţionale decide asupra continuării procedurii şi îl informează cu cererea sau decizia pe autorul propunerii, precum şi comisia sau organul de lucru responsabil, dacă aceştia nu sunt autori ai propunerii.

4. Dacă Serviciul legislativ şi juridic consideră că sunt îndeplinite condiţiile, Preşedintele Adunării Naţionale transmite cererea sau decizia prevăzute la paragraful 1 al prezentului articol, comisiei competente sau organului de lucru responsabil, pentru dezbatere.
5. Organul responsabil de lucru dezbate proiectul legislativ şi adoptă un aviz privind respectarea principiului subsidiarităţii. Pentru orice încălcare stabilită a principiului subsidiarităţii, se prezintă motive specifice fundamentate. Organul de lucru responsabil trimite avizul organului de lucru competent.

6.  Pe baza avizului organului de lucru responsabil, comisia competentă adoptă o decizie privind respectarea de către proiectul legislativ a principiului subsidiarităţii. Dacă se stabileşte încălcarea principiului subsidiarităţii, preşedintele comisiei competente trimite Preşedintelui Adunării Naţionale un aviz motivat care conţine încălcările constatate.

7.  În cazul în care comisia competentă decide astfel sau la cererea a minimum ¼ din numărul deputaţilor, Adunarea Naţională este cea care hotărăşte dacă proiectul legislativ european respectă principiul subsidiarităţii. 
8. În cazul unei decizii sau cereri prevăzute în paragraful precedent, comisia competentă elaborează propunerea de aviz motivat asupra respectării de către proiectul legislativ a principiului subsidiarităţii şi o înaintează Adunării Naţionale pentru adoptare.
9. Propunerea de aviz motivat prevăzută în paragraful precedent se înscrie pe ordinea de zi a Adunării Naţionale.

10. Cu cel târziu 5 zile înainte de şedinţa Adunării Naţionale, grupurile parlamentare pot depune amendamente la propunerea de aviz prevăzută la paragraful 8 al prezentului articol. Dacă ordinea de zi a şedinţei este extinsă cu propunerea de aviz motivat, amendamentele la propunerea de aviz motivat pot fi depuse cu cel târziu două zile înainte de dezbaterea în şedinţa Adunării Naţionale. Comisia competentă ia poziţie în ce priveşte amendamentele. 
11. În cadrul şedinţei, Adunarea Naţională dezbate şi votează amendamentele prevăzute la paragraful precedent, precum şi propunerea de aviz motivat prevăzută la paragraful 8 al prezentului articol.

12. Dacă se stabileşte încălcarea principiului subsidiarităţii, Preşedintele Adunării Naţionale trimite avizul motivat privind încălcările, Preşedinţilor Parlamentului European, Consiliului Uniunii Europene şi Comisiei Europene şi îl informează în acest sens pe autorul propunerii.

13. Preşedintele Adunării Naţionale informează Consiliul Naţional asupra începerii şi încheierii procedurii de control al respectării principiului subsidiarităţii.                                       
Art.154.n
1. Procedura recursului în faţa Curţii de Justiţie a Uniunii Europene pentru încălcarea principiului subsidiarităţii de un act legislativ al UE se îndeplineşte la cererea a minimum ¼ din numărul deputaţilor sau pe baza deciziei comisiei competente sau a organului de lucru responsabil. Cererea sau decizia este trimisă Preşedintelui Adunării Naţionale.
2. Preşedintele Adunării Naţionale trimite cererea sau decizia prevăzută la precedentul paragraf, Serviciului legislativ şi juridic care, în termen de 7 zile, trebuie să emită un aviz privind îndeplinirea condiţiilor de introducere a unei acţiuni în faţa Curţii de Justiţie a Uniunii Europene pentru încălcarea principiului subsidiarităţii de un act legislativ, aşa cum prevăd Tratatele de bază ale UE. Simultan, Preşedintele informează comisia competentă şi organul de lucru responsabil asupra cererii şi deciziei, dacă aceştia nu sunt autorii propunerii.

3. Dacă Serviciul legislativ şi juridic consideră că nu sunt îndeplinite condiţiile prevăzute la paragraful precedent, Preşedintele Adunării Naţionale decide asupra continuării procedurii şi îl informează pe autorul propunerii, precum şi comisia sau organul de lucru responsabil cu cererea sau decizia, dacă aceştia nu sunt autori ai propunerii.

4. Dacă Serviciul legislativ şi juridic consideră că sunt îndeplinite condiţiile, Preşedintele Adunării Naţionale transmite cererea sau decizia prevăzută la paragraful 1 al prezentului articol, comisiei competente şi organului de lucru responsabil, pentru dezbatere.

5. Organul de lucru responsabil dezbate cererea sau decizia prevăzută la paragraful 1 al prezentului articol şi adoptă un aviz privind încălcarea principiului subsidiarităţii de către un act legislativ. Pentru fiecare încălcare stabilită a principiului subsidiarităţii, se prezintă motive fundamentate specifice. Organul de lucru responsabil trimite avizul organului de lucru competent.

6. Pe baza avizului organului de lucru responsabil, comisia competentă adoptă o propunere de aviz motivat la cererea sau decizia prevăzută la paragraful 1 al prezentului articol şi o înaintează Adunării Naţionale, spre adoptare. 
7. Propunerea de aviz motivat prevăzută la paragraful precedent se înscrie pe ordinea de zi a primei şedinţe a Adunării Naţionale.
8. Cu cel târziu 5 zile înainte de şedinţa Adunării Naţionale, grupurile parlamentare pot depune amendamente la propunerea de aviz prevăzută la paragraful 6 al prezentului articol. Dacă ordinea de zi a şedinţei este extinsă cu propunerea de aviz motivat, amendamentele la propunerea de aviz motivat pot fi depuse cu cel târziu 2 zile înainte de dezbaterea în şedinţa Adunării Naţionale. Comisia competentă ia poziţie în ce priveşte amendamentele.
9. În cadrul şedinţei, Adunarea Naţională dezbate şi votează amendamentele prevăzute la paragraful precedent, precum şi propunerea de aviz motivat prevăzută la paragraful 6 al prezentului articol.
10.  Dacă Adunarea Naţională aprobă avizul motivat prevăzut la paragraful 6 al prezentului articol prin care se constată încălcarea principiului subsidiarităţii, autorul propunerii elaborează ordinul pentru introducerea acţiunii şi instrucţiunile de orientare pentru reprezentare.

11. Preşedintele Adunării Naţionale înaintează ordinul şi instrucţiunile de orientare prevăzute la paragraful precedent Serviciului legislativ şi juridic, care le examinează şi propune completări dacă acestea nu îndeplinesc condiţiile pentru introducerea acţiunii în faţa Curţii de Justiţie a Uniunii Europene.

12. Dacă este necesar, după examinarea de către Serviciul legislativ şi juridic şi efectuarea de completări de către autorul propunerii, Preşedintele Adunării Naţionale înaintează avizul motivat care indică încălcările, ordinul şi instrucţiunile de orientare prevăzute la paragraful 10 al prezentului articol, Procurorului General al Statului şi îl informează în acest sens pe autorul propunerii. 

13. Preşedintele Adunării Naţionale informează Consiliul Naţional asupra începerii şi încheierii procedurii privind acţiunea legală reglementată de prezentul articol. “
2. Proceduri interne privind avizul motivat

▪ Procedura de adoptare. Avizele sunt elaborate de comisia de specialitate competentă.

Avizele sunt adoptate de Comisia pentru afaceri europene sau de Comisia de relaţii externe.
Uneori, în cazul în care Comisia pentru afaceri europene/Comisia de relaţii externe consideră necesar, avizele se adoptă cu votul majoritar al plenului.

▪ Procedura de transmitere. Avizul are forma unui raport al comisiei sau a unei rezoluţii a plenului.

Avizul este însoţit de o scrisoare semnată de Preşedintele Camerei.
Consiliul Naţional

1. Cadru legal
Nu au fost încă adoptate reglementări privind procedurile specifice de control al subsidiarităţii.

2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene, după consultarea comisiilor de specialitate competente.

Avizele sunt adoptate de plen.

▪ Procedura de transmitere.  Avizul are forma unui raport şi este însoţit de o scrisoare semnată de Preşedintele Consiliului Naţional.
SPANIA
Congresul Deputaţilor şi Senat

1. Cadru legal
Legea nr.8/1994 privind înfiinţarea Comisiei comune a Congresului Deputaţilor şi Senatului pentru Uniunea Europeană, modificată de Legea 24/2009 şi de Legea 38/2010
 
2. Proceduri interne privind avizul motivat

▪ Procedura de adoptare. Avizele sunt elaborate şi adoptate de Comisia comună pentru afaceri europene a celor două Camere.

Două grupuri parlamentare sau 1/5 din membrii Comisiei comune pot prezenta avize Comisiei comune.

Uneori, la solicitarea unei Camere, avizele sunt dezbătute şi votate în plenul ambelor Camere.
▪ Procedura de transmitere. Avizul are forma unui raport şi este însoţit de o scrisoare semnată de Preşedintele Congresului Deputaţilor. 
SUEDIA
1. Cadru legal
Legea privind Parlamentul

“Controlul de subsidiaritate
Art.6. 
Parlamentul examinează proiectele de acte legislative sub aspectul încălcării principiului subsidiarităţii.

În conformitate cu prevederile Capitolului 4, articolele 1 şi 7, Camera transmite proiectul comisiei competente, conform Capitolului 4, articolele 4 şi 6, precum şi prevederile suplimentare asociate, pentru examinare.

Capitolul 4, articolul 8 se aplică examinării de către comisie. În termen de 2 săptămâni de la data la care comisia solicită acest lucru, Guvernul informează comisia asupra evaluării sale referitoare la aplicarea principiului subsidiarităţii de către proiectul în cauză.

În cazul în care comisia consideră că proiectul încalcă principiul subsidiarităţii, aceasta prezintă Camerei un raport conţinând propunerea ca Parlamentul să trimită un aviz motivat Preşedinţilor Parlamentului European, Consiliului şi Comisiei. De asemenea, comisia prezintă Camerei un raport, la cererea a minimum 5 membri ai comisiei. În celelalte cazuri, printr-un extras din procesul-verbal, comisia raportează Camerei faptul că proiectul legislativ nu încalcă principiul subsidiarităţii.

Prevederile Capitolului 4, articolele 15 şi 16 se aplică deciziei comisiei de prezentare a raportului. Camera decide asupra raportului în conformitate cu dispoziţiile Capitolului 4, articolul 10, Capitolului 5, articolele 1, 3 şi 7-10 şi cu dispoziţiile suplimentare asociate.

Comisia pentru probleme constituţionale monitorizează aplicarea principiului subsidiarităţii şi, anual, informează Camera cu observaţiile sale.”
2. Proceduri interne privind avizul motivat

▪ Procedura de adoptare. Avizele sunt elaborate de comisia de specialitate competentă.

Întotdeauna, avizele sunt adoptate de plen.

▪ Procedura de transmitere.  Avizul are forma unui raport şi este însoţit de o scrisoare semnată de Preşedintele Parlamentului şi de Secretarul general.

UNGARIA

1. Cadru legal
Regulamentul Adunării Naţionale

„Art.134/D

1. Comisia pentru UE poate examina aplicarea principiului subsidiarităţii în proiectele legislative ale Comisiei Europene în conformitate cu prevederile legislaţiei Uniunii.

2. În cazul în care Comisia pentru UE constată o încălcare a principiului subsidiarităţii, aceasta îl informează pe Preşedintele Parlamentului. Parlamentul decide asupra moţiunii comisiei în termen de 15 zile. În ce priveşte dezbaterea moţiunii, au aplicabilitate prevederile paragrafului 1 al art.114. “
2. Proceduri interne privind avizul motivat

▪ Procedura de adoptare. Avizele sunt elaborate de Comisia pentru afaceri europene.

Întotdeauna, avizele sunt adoptate de plen.
▪ Procedura de transmitere.  Avizul are forma unei rezoluţii.

� Fiecare parlament naţional dispune de două voturi, repartizate în funcţie de sistemul parlamentar naţional. În cadrul unui sistem parlamentar naţional bicameral, fiecare dintre cele două Camere dispune de un vot.

